Usoa Agirre 2010-05-07 11:35\nHitzordu ugari ditugu aste bukaeran ibarrean: Aitzorrotz Eguna Eskoriatzan, Magia Mostra Elgetan, San Migel Txiki jaiak Oñatin, kontzertuak, antzerkia... Hemen dituzue aste bukaerako kultur hitzorduak:\nGoio Arrietak Harri irratixe delako bakarrizketaren bigarren emanaldia egingo du. Helduei zuzenduta dago, eta prezioa da 4 euro.\nGaur, egubakoitza, Arkupeko Zaraia aretoan, 22:00etan.\n> Umeendako ikuskizuna egingo du Vanessa Gonzalez aktoreak\nVanessa Gonzalez aktoreak Belarrira xuxurlatuz delako umeendako ikuskizuna egingo du. 4 eta 8 urte arteko umeei dago zuzenduta.\n> VI. Magia Mostra egingo dute aste bukaeran Espaloian\nEuropako gertuko mago onenetariko batzuk izango dira Elgetan aste bukaeran. Gaur, egubakoitza, Alberto de Figueiredok emanaldia eginog du; bihar, zapatua, izango da gala nagusia, honako magoekin: Woody Aragon, Javi Santos, Miguel Gomez, Rafael Benatar eta Camilo Vazquez; Jon Zabal izango da aurkezlea. Eta etzi, domeka, Gasteizko ilusionismo elkartearen eskutik, kalean magia egingo dute. Sarrerak salgai daude Espaloian bertan: barikurako 14 euro, 11 euro bazkideendako; zapaturako, 18 eta 15 euro; eta abonoa (grapatuta joango dira bi sarrerak) 30 eta 22 euro.\nBarikuko eta zapatuko emanaldiak, 22:30ean; domekakoa, 13:00etan.\n> Discípulos de Dionisos taldeak kontzertua egingo du\nDonostiako Discípulos de Dionisos, Madrilgo Los Chicos eta Arrasateko Intérprete Desconocido taldeek rock kontzertua egingo dute gaztetxean. Horrez gain, Folk Records zigilua aurkeztuko dute. Sarrerak 5 eurotan daude salgai gaztetxean.\nGaur, egubakoitza, gaztetxean, 22:30ean.\n> Albert Plak 'aldea' bilatzera gonbidatuko gaitu zapatuan, kontzertuan\nLa diferencia delako diskoa argitaratu du Albert Pla kantautoreak, eta berau aurkezteko kontzertua egingo du bihar, zapatua, Amaia antzokian, 20:00etan. Sarrerak salgai daude www.kutxa.net eta www.generaltickets.com webguneetan.\n> Remember festa egingo dute 3 aretoan\nHonako disko-jartzaileek girotuko dute gaua: Koldo (intermusik), Pablo Akaros (alertha), Haitz (nothing without) eta Balza (Kogollo party krew). Sarrera 10 euro da.\nBihar, zapatua, gauerdian hasita.\n> Kontzertu sorpresa egongo da gaur Inkernu kanpoaldean\nAitzorrotz Kultura Egunaren aurrekari gisa, talde sorpresa batek kontzertua egingo du Inkernu kanpoko plazatxoan. Barra ere kanpoan ipiniko dute.\nGaur, egubakoitza, 21:00etan.\n> Donostiako Txistulari Taldearen emanaldia eta Oñatiko txistulari bati domina-ematea\nDonostiako Udal Txistulari Taldearen kontzertuarekin hasiko dira Musikegunak Oñatin. Jose Ignacio Antsorena da zuzendaria, eta sei txistularik, bi perkusio-jolek eta bi tronpeta-jolek osatzen dute taldea. Iriarte, Susato, Antsorena, Iraizotz, Gonzalez Bastida, Aranburu eta Iribarren piezak joko dituzte. Bestalde, Gotzon Osinagari domina emango diote Euskal Herriko Txistulari Elkartearen partetik.\nBihar, zapatua; kalejira 18:30ean, udaletxetik Santa Anara; han, kontzertua.\n> Udaberriko erromeria handia egingo dute, eta baita erromeria-afaria ere\nUdalak, Jardunek, Moiazpik eta Abarkak azkeneko udaberriko erromeria egingo dute bihar, zapatua: trikiti-kalejira lehenengo, erromeria-afaria Munibe plazan (20:30) eta erromeria Antsorregi eta Larrañaga trikitilariekin.\n> San Migel Monteko eta Santikurutzetako jaiak, asteburuan\nSan Migel Monteko jaiak ospatuko dituzte bihar, zapatua: Gipuzkoako Txirrindularitza txapelketa jokatuko da (16:00) eta gaztetxoen arteko Olinpiadak ere bai (16:00-18:00).\nBestalde, etzi, domeka, Santikurutzetako jaia ospatuko dute: Bergarako zikloturista proba jokatuko da (08:00).\nSan Migel Monteko jaia bihar, zapatua; Santikurutzetakoa, etzi, domeka.\n> Irukurutzeta eguna ospatuko dute osintxuarrek etzi\nEtzi, domeka, Irukurutzeta eguna ospatzeko, salda-jana eskainiko diote ailegatzen den guztiari, 11:15etik aurrera.\nEguraldi txarra badago, Atseden txaboletan egingo dute.\n> Aitzorrotz Kultur Egunean sagardo eta taloa, bertsoak eta beste\nAitzorrotz Kultur Eguna ospatuko du Aitzorrotz elkarteak bihar, zapatua: txistu kalejira (11:00), sagardo eta talo-jana, plazan (12:00), Jon Maia eta Amets Arzallusekin bertso poteoa (14:00), herri bazkaria (15:00) eta beste izango dira.\n> San Migel Txiki jaiak ospatuko dituzte aste bukaera osoan\nHonako ekintzak izango dira, beste batzuen artean: gaur, egubakoitza, sagardo, ardo eta gazta txosnan (19:00), Asfikzia, Bitter Honey eta Sexty Sexers taldeen kontzertua (22:30); bihar, zapatua, salda eta txorizoa auzoko elkartean (12:00), trikipoteoa (16:00), mendiko bizikleta ibilaldia (16:00), herri kirolak (19:00) eta erromeria (22:30); eta etzi, domeka, auzoko hildakoen omenezko meza (12:00), Gerardo Elortzarekin bueltatxoa, antzinako kontuak kontatzen (12:45), auzoko emakumeen bazkaria eta auzo bazkaria (14:30), Oñatz dantza taldearen emanaldia (19:00), Oñatiko bertso eskolakoen saioa (19:30), afari-merienda (20:30) eta erromeria (22:00).\nKale Zaharrean, aste bukaeran.\nKulturaten, maiatzaren 30era arte.Bergara\nBeart elkarteko margo ikasleek euren lanak ikusgai ipini dituzte kultura etxean. Maiatzaren 15era arte egongo da zabalik.\nOrdutegia: astelehenetik egubakoitzera, 18:00-20:30; zapatuetan, 12:00-14:00 eta 18:00-20:30; domeketan, 12:00-14:00.\n> Indiaren gaineko argazkiak erakusten ditu Jon Anduezak\nJon Andueza bergararrak Indian ateratako hainbat argazki ipini ditu erakusketan. Zabalik izango da maiatzaren 16ra arte.\n> Emakumeen parte-hartze politikoaren gaineko tailerra\nEmakume Txokoaren jabetze eskolak tailerra antolatu du maiatzaren 28rako eta 29rako: Emakumeak eta parte-hartze politikoa. Arantza Urkaregik emango du, eta euskaraz izango da. Izenematea zabalik dago Emakume Txokoan.\nEmakume Txokoa: 943 79 41 39 / emakumetxokoa@arrasate-mondragon.net.\n> Mendi irteera dago domekan, Arantzazuko Adiskideekin\nArantzazuko Adiskideek antolatu dituzten mendi-irteeretako bat izango da etzi, domeka: Bide ezkutua delakoa egingo dute. Irteera Kurtzipizio Ermitan dago (Gandiaga Topaguneko eraikinaren gainean).\nArgibideak, 943 78 13 02 telefono zenbakian eta www.arantzazukosantutegia.org webgunean.


IBILBIDE LUZEA – Lakuntza-Aralar Mendi Lasterketa\nIrteera(helmuga):Lakuntzako plazatik 09:30etan.\nLarluzgainara iristean, berriro ere eskuinera doan bidezidor eder eta azkarra hartuko dugu, Etxaaltxetan (20km) dagoen laugarren anoa puntura eramango gaituena. Igoera txiki bat eta gero Aranguneko gainera iritsiko gara, Lakuntza begi-bistan dugu jada. 500m-ko jaitsiera tekniko bat igaro eta gero, hariztian sartuko gara berriz ere, 2 kilometroz hegaz eramango gaituen bidezidorrean zehar. Azkenik, kilometro bat duen pista batek Lakuntzako kaleetara eramango gaitu ziztu bizian,helmugara.


Behin bazen prinzesa gazte pollit bat. Bilhoak zituen beltzak, begiak zabal eta argi, larru-pintza xuri-arrosatia. Haren edertasunak bazuen pare gabeko dirdira bat. Izena zuen Gaxuxa. Esposatu zen Erratua deitzen zen printze gazte batekin. Errege-erreginek, orduan, erresumaren gidak gazter utzi zituzten, gaztek hobeki segitzen dituztelakotz mendeko gora-beheren uhainak.\nErratu eta Gaxuxa, elgarren amodioan, uros bizi ziren beraz. Bainan huna nun, polliki-polliki, duda eta griña erregina gaztearen bihotzean sartu ziren. Zendako? Gaxuxak ez zakielakotz bere senharra nundik atheratzen Zen. Ikusi orduko, hain eder eta xotil, hain suhar eta zintzo, maitatua zuen. Orai, egun guziez gehixago, pozoinak bere eztena ari zuen haren baitan landatzen. Ardura haren baitan galde suminkor batzu ari ziren alhan:\n—Nundik heldu da? Zendako ez du ahiderik? aberririk? gaztelurik?\nAzkenean, gehiago ezin egonez, galde horiek egin zituen senharrari. Horiek aditu orduko, hau jarri zen bisaiaz kanbiaturik.\nA! dohakabea! zer egin duzu? Ene baitan konfiantzia eskas izan duzulakotz zekulakotz bien zorigaitza egin duzu.\nGaxuxa izitu zen.\n—Zer egin dut?\n—Sortu nintzalarik, ene ait-amek ahantzi zuten sorgin baten gomitatzea. Hunek, errabian, kondenatu ninduen ene bizi guzia arima herratu baten pare munduz mundu ibiltzerat. Jende batek bakarrik ninduen ene zorigaitzetik atheratzen ahal: ene meazteak, bere amodioaren eta konfiantziaren indarren medioz. Urthe batez maitatu baninduzu, nintzan bezala, ene suerte txarra garraitua izanen zen. Orduan jakinen zinuen ene sortzearen barri. Orai, bethikotz galduko nuzu.\nHitz horiek erran orduko, Erratu suntsitu zen.\nHarriturik, Gaxuxak uste zuen doluminarekin hil behar zuela. Joan zen bere ait'amer bere zorigaitzaren erraiterat. Nehongo hede-xuri, guarda, ttipi, haundi, bilha ibili ziren zoko-moko guzietan, bainan nehon Erraturik ez ageri. Zer egin?\nErresumako gizon-zuhurrak bildu ziren elgarretarat. Asko palabraldi ibilirik, huna zer izan ziren heien oharpenak:\n—Gaxuxak nahi badu bere senharra berriz bereganatu, hiru egun barne behar ditu gazteluko atharrian ezarri:\n—Kristailezko untzi bat, Mendi-haundiaren gainean sortzen den ur-freskoz betherik.\n—Ogi bat berak orhatua eta errea.\n—Oihanaren bihotzean den arbola ederrenaren gainean bildu lore besatra bat.\nErabaki hori aditu orduko, Gaxuxa nigarrez hurtu zen. Nola egin hiru gauza baitezpadako horiek hoin benbora laburrez? eta laguntzarik gabe?\n—Erregina baten lehen dohaina, zion bere aitak erran, da kuraia. Egin-zkitzu gizon-zuhurrek erranak. Zoak lehenik bolanjeriara eta ogiaren orhatzen has zite.\nBihotza egin behar zuen ogia baino opilago, lotu zen lanari. Ez zuen sekula ogirik egin. Lehenbiziko opila, taula baten pare, ezin janezkoa zen.\nBigarrena ez zen ageri kerrada ala ogia zen. Etsimenduak bere aztaparra hasia zuen jadanik hedatzen. Bainan aitak erran zakon:\n—Erregina batentzat, kuraia, pazientzia eta iraupena dira premiatsuak.\nLotu zen berriz lanari. Zer alegrantzia! Aldi huntan, kausera bezain harro eta janosa zen ogi bat athera zuen labetik.\n—Ontsa da, zion aitak erran. Bihar lotuko zira bigarren sailari.\nArgia agertu orduko, xahako bat harturik, Gaxuxak hartu zuen mendiko bidea. Laster bidea harritsu eta kazkar zen. Artetan patar batzuer goiti ezin iganez, eskuekin behar zuen bide bazterrari aztaparkatu. Belhaunak odolduak zituen eroriaren bortxaz, eskuak laparrez aztaparkatuak.\nBidearen erdian elhorri sasu bat hatxeman zuelarik, bihotzak huts egin zakon. Ez zen urrunago joaiten ahal, bazoan gibelerat. Orduan gogoratu zitzaizkon aitaren hitzak:\n—Kuraia, pazientzia eta iraupena dira erregina batentzat dohain premiatsuak.\nArropak urratzen zituela elhorri-sasuan, segitu zuen beraz bere bidea. Heldu zen azkenean mendi gaineko ithurrirat. Bere xahakoa betherik heldu zelarik gibelerat ez zitzaion iduri bide beretik pasatzen zeia, haren bihotzean zen alegrantziak harroturik. Esperantza eta konfiantzia haren baitan ari ziren sartzen eta ez zen ohartzen ere, odoldua eta leher-egina, doi-doia heltzen zela etxerat.\nOndar egunean, goizeko lehen argi-xirrindak jeiki-arazi zuen Hartu zuen oihaneko bidea. Luzaz-luzaz kurritu zen. Iduritzen zitzaion halere lekuaren gainean zagola. Oinak zituen akituak, indarrak flakatuak. Gosea zagon, ez zuen jatekorik. Gaua heldu zen oihan beltzaren gainerat. Eta gauerdi baino lehen behar zuen gibelerat joana izan. Otsoen marrumak urrunerat ez zituena aditzen? Zer egin? Ez zakien nun zen oihanaren erdian kausitu behar zuen arbola. Lurrean zabal-zabala etzan eta han berean hiltzea, bertzerik ez zuen desiratzen ahal. Eta horra nun behaztopatzen duen bidearen erdian xoragarriko arbola bat, lorez estalia. Segur ere harek bilhatzen zuen arbola. Besatra bat lore bildurik hartu zuen gibelerateko bidea. Gaua jina zen. Sekula, ez sekula ez zen tenoreko gazteluan sartzen ahalko. Haren begietarik nigarra pulpurikan bazoan. Artetan indarrek huts eginik, bidean erortzen zen. Behar othe zuen, bortutik hoin urbil, bidean gelditu? Berriz lotzen zen bideari.\nGauerdiko lehen dandak joiten zuen bezala gazteluko dorrean Gaxuxak pausatu zituen gazteluko athal-harrian, ogiaren eta ur-freskoaren ondoan, oihaneko arbolan bildu loreak.\nGauerdiko ondar dandaren oiharzunaren murmurikan aditu zuen orduan boza ezti bat: «Gaxuxa! Gaxuxa!»\nUste zuen haren bihotzak behar zuela zorionez zapartatu. Erratu hor zen berriz, haren ondoan.\nHeien zoriona zer izan zen, aisa pentsa ditaike. Erranen dugu bakarrik aintzinean baino azkarrago eta zabalagoa zela, zorigaitzean zimentaturik.\nGaxuxa eta Erratu luzar bizi izan ziren uros, beren haurrez eta haurren haurrez inguraturik.


Celebración del día de la Justicia Gratuita en Gipuzkoa. 12/07/2016 - Albisteak - ICAGI\nCelebración del día de la Justicia Gratuita en Gipuzkoa. 12/07/2016\nDoako Justiziaren aldeko Eguna Gipuzkoan Uztailaren 12an, asteartea, estatu osoan ospatuko da, seigarren urtez jarraian, Doako Justiziaren eta Ofiziozko Txandaren aldeko Eguna. Elkargoaren izenean, egun horren harira egingo ditugun ekitaldietan parte hartzera gonbidatu nahi zaituztegu\nDoako Justiziaren aldeko Eguna Gipuzkoan\nUztailaren 12an, asteartea, estatu osoan ospatuko da, seigarren urtez jarraian, Doako Justiziaren eta Ofiziozko Txandaren aldeko Eguna. Elkargoaren izenean, egun horren harira egingo ditugun ekitaldietan parte hartzera gonbidatu nahi zaituztegu\nDoako justiziaren aldeko banderen jartzea Abokatuen Elkargoaren fatxadan\nAsteartean, egun hori oroitzeko bandera urdinak ipiniko ditugu gure egoitzaren fatxadan.\nDoako Justiziaren eta Ofiziozko Txandaren aldeko Eguneko ONCEko kupoiak\nUztailaren 12an, asteartea, ONCEko kupoiaren gaia eta irudia Doako Justiziaren Egunarekin lotuta egongo dira. Elkargoak txartelen bat erosiko du, sinbolikoki, baina elkargokide guztiak animatu nahi ditugu kupoiak erostera, kanpainari laguntzeko modu bat baita.\nOroitzapenezko diplomen banaketa\nEgun horretan, ere, uztailak 12, eguerdiko 12:30etan izango da ekitaldi nagusia, Elkargoko Ekitaldi Aretoan. Bertan, doako justizian eta ofiziozko txandan egindako lan eredugarriagatik oroitzapenezko diploma bana jasoko dute urte honetan izendutako pertsonak direnei:\nPedro Aguirre Franco\nMª Luisa Mendia Barriola\nMónica Sevillano Rodríguez\nGure Elkargoa Abokatutzaren Kontseilu Nagusiak sustatutako kanpainako partaide da, eta, kanpaina horren baitan, zuen eskura jarri ditugu zenbait material grafiko, egun hori babesteko eta gizarteari ikustarazteko balio dutenak. Anima zaitez, eta jaso materiala Elkargoan.


LABURBIRA 2016 euskarazko film laburren emanaldia - - Alea.eus\nLABURBIRA 2016 euskarazko film laburren emanaldia\nGeu elkartea 2016-02-21 10:21\nOtsailaren 25etik aurrera, Araia, Urkabustaiz, Guardia, Gasteiz eta Aiaratik pasako da Topaguneak antolatutako film laburren zirkuitua.\nTopaguneak antolatutako film laburren zirkuitua. Euskaraz egindako 8 film labur estreinatuko dira euskal zinegile gazteek eginak. Genero desberdinetako film hauen gidoi zein filmaketa kalitate handiak, begi bistan utziko digu etorkizuneko zinemagintzak euskal herrian duen oinarri sendoa. GEU elkarteak antolatutako BEGI BELARRI ikus-entzunezko zikloaren baitan Florida zinematan emango da martxoaren 7an, astelehenez, 19:00etan. Sarrerak 2 eurotan eskuragarri izango dira emanaldia baino lehen zinematako leihatilatan.\nHona hemen LABURBIRAN emango diren film laburren sinopsiak:\nAne Urkiola. Eibar, 1988.\nLuxuzko hotel baten harrerako emakumearen pasioa Bingoa da. Bere helburua, ordea, ez da aberatsa izatea.\nBaina gau ekaiztsu batean zortea bere alde agertzen da. Bingoa osatzeko zenbaki baten faltan, italiar bikote bat sartzen da hotelera, harrerako andrearen jokaldia zapuztuz... Baina damutuko zaie, bai horixe!\nIñigo Gaiton Gonzalez de Txabarri. Orio, 1987.\nPatxi Olidenek “Itxastresna” surf oholak egiten zituen tailerraren gainean bizi izan zen Mikel Agote umetan. Tailerreko atea erdi irekita ikusten zuenetan, gerturatu eta paretetatik zintzilik zeuden taulei begira geratzen zen liluraturik. Gaur egun, surfean aritzeaz gain, Mikel oholgilea ere bada ofizioz.\nHaizea Azpilikueta, Unai Portilla, Asier Ugarte, Egoitz Diez, Eneko Zuberogoitia, Leire Zarate eta Ane Zuazubiskar. "Uda Films"\nHustu, bete eta hustu. Otzara eta erakustazoka, garaian garaikoa.Gazteentzako ikus-entzunezko lehiaketa da Kameratoia. 2005ean antolatu zuen lehen aldiz Euskaltzaleen Topaguneak, eta 2013tik Durangoko Azokako Irudienea gunean izaten da. Taldeek 48 ordu izaten dituzte, gaia jasota, film laburra sortzeko. Lehiaketaren helburuak gazte euskaldunon sormena bultzatzea eta euren ekoizpen artistikoa gizarteratzea dira. Azken edizioan, 2015eko abenduan, Jorrai filmak irabazi zuen lehen saria.\nYago Mateo. Gasteiz, 1993.\nIrenek ezin ditu begiak kliskatu. Ez ezin duelako, baizik eta bizitzako une garrantzitsuak galtzearen beldur delako. Arrainak dira, antza, bere egoera uler dezaketen bakarrak. Animalia hauekiko maitasun itsuak etikaren mugak gainditzera eramango du Irene.\nAitor Gametxo. Lekeitio, 1989.\nZinegile amateur batek Parisera egindako bidaia batean grabatutako eta idatzitako material dena bidali zion bere lagun minenari: "Instanteok, filmatuak izanik, ezin izan nituen bizi, eta beraz, jada ez dira nereak" dio zapata-kaxa batean bidalitako lehen oharrak.\nEriz Alberdi. Bilbo 1979.\nJokinek ez daki bere beldurrei aurre egiten. Ustekabeko bisita batek, bere bizitza betirako aldatuko du.\nUraitz Soubies eta Ruben Sánchez "The Arlotes filmak". Gasteiz\nIker Azkoitia. Aretxabaleta, 1987.\nBikote gazte bat edukiko duten semealaben izenei buruz hitz egiten ari da. Umeen heziketak bikotearen kide bati asko arduratzen dio bere ama-hizkuntzaz ezin izango dituztelako hazi. Dena zailtzen da honek etxe-istripu baten ondorioz hizkuntza-transtorno bat garatzen duenean. Kontseiluak eta Donostiako Zinemaldiak antolatutako “Euskaraz bizi nahi dut” lehiaketan profesionalen ataleko lehen saria lortu zuen pasa den irailan.\nARAIA: LABURBIRA 2016, Film laburren XIII. zirkuitua\nEuskararen Agenda 2016 ots 11 Lautada Asparrena\nAte joka da hamahirugarrenez LABURBIRA! Aurten ere euskarazko zortzi ekoizpen fresko-fresko dakartza, hunkituko zaituzten istorio anitzez karg...\nURKABUSTAIZ: LABURBIRA 2016, Film laburren XIII. zirkuitua\nEuskararen Agenda 2016 ots 11 Gorbeialdea Urkabustaiz\nGASTEIZ: LABURBIRA 2016, Film laburren XIII. zirkuitua\nEuskararen Agenda 2016 ots 11 Gasteiz\nAIARA: LABURBIRA 2016, Film laburren XIII. zirkuitua\nErredakzioa 2016 ots 11 Aiaraldea Aiara


Blockchain edo bloke-kateen teknologiako lehen laborategi industriala jarri du martxan TECNALIAk | Tecnalia\nBlockchain edo bloke-kateen teknologiako lehen laborategi industriala jarri du martxan TECNALIAk\n2017ko urriaren 3a\nInstalazioak aitzindariak dira Europan. Haietan, parte hartzeko sistemak eta bozkatze elektronikokoak probatu ahal izango dira, baita energia, fabrikazio edo automobilgintzako trazabilitate-sistemak ere\nBada hamarkada bat baino gehiago mundu digitala eta merkataritza-harremanak bereizezinak direla, eta orain badute zailtasun berri bat gainditzeko: prozedurak eta negozioak seguruagoak, gardenagoak eta eraginkorragoak izatea. Horretarako sortu da Blockchain edo bloke-kateen teknologia. Transakzio digitalen erregistro bat da, eta, erregistro horretan, informazioa aldaezina da. Ondorioz, sistema bera da prozesuaren “arbitro”, eta, hala, erraztu egiten dira bitartekari-kateko erlazioak. Horrenbestez, egiazkotasuna, segurtasuna eta gardentasuna eskaintzen ditu, eta, aldi berean, negozioen transakzioak bizkortzen ditu.\nTestuinguru horretan, ikerketako eta garapen teknologikoko TECNALIA zentroak bloke-kateak ikertzeko lehen laborategi industriala sortu du. Instalazioa aitzindaria da Europan, eta, han, enpresek beren erronka eta beharren inguruko probak egiteko aukera izango dute, frogantzak eta benetako arrakasta-kasuak ikusi, eta teknologia horrekin erlazionatutako soluzio teknologikoen eta negozio-ereduen saiakuntzak egin. Laborategi honetan, horrenbestez, parte hartzeko sistemak eta bozkatze elektronikokoak probatu ahal izango dira, baita energia, fabrikazio edo automobilgintzako trazabilitate-sistemak ere. Azkenik, soluzio teknologiko horiek martxan jarriko dira, enpresa-sarean txertatu ahal izateko.\nLaborategi industrial hau Bizkaiko Teknologia Parkean dago, TECNALIAren instalazioetan, eta hiru alorretako saiakuntzak egiteko aukera emango du, nagusiki: industria 4.0, sozioekonomia eta jabetza intelektualaren babesa. Hala, alor bakoitzean bloke-kateen inpaktua eta posibilitateak analizatzeko aukera ematen duten esperientzia pilotuak baliatuko ditu.\nEdemocracity enpresa sortu berriaren kasu arrakastatsua\nBlockchain laborategiak bere bideari oraintsu ekin badio ere, badu zenbait enpresaren konfiantza eta lana. Laborategiaren lehen kasu arrakastatsuetako bat Edemocracity enpresa sortu berria da. Haren helburua legezko balioa duen bozka elektronikoa bideratzea da, haren anonimotasuna bermatzen duena herritarrek parte hartzeko prozesuetan, enpresetan eta, aurrerago, bozka-prozesuetan, bloke-kateen bidez.\nEdemocracityko CEO Miguel Ramosen arabera, “lehiatzeko sortu da enpresa hau, eta lehia hori muin teknologiko diferentzial bati esker egin dezake: bloke-kateak. Zailtasun teknologiko handia du anonimotasunari eutsiz informazio osagarria lortzeak, ia ezin lortuzkoa da gaur egun, baita horretan dabiltzan jokalari handientzat ere, paradigma-aldaketa handia baitakarkio ezarritako ekosistemari”. Haren arabera, “TECNALIAren bazkide teknologiko gisa izandako esperientzia oso da positiboa. Lankidetza horren ondorioz, arin eta bizkor asko ari gara garatzen gure enpresa berria, bloke-kateen teknologia disruptiboan oinarrituta. Badugu lehen bertsio bat fase pilotuan, eta behin betiko produktua da hurrengo urratsa.\nTECNALIA eta blockchain edo bloke-kateak\nBloke-kateei dagokienez, TECNALIA nazioarteko erreferentzietako bat da, eta EEAren (The Enterprise Ethereum Alliance) parte da; erakundeen arteko lankidetza-plataforma internazional bat da, bloke-kateen teknologia ardatz duena, eta haien estandarrak definitzen laguntzen ari dena.\nHorrez gain, bazkide elkartua da Hyperledger-en, bloke-kateen “kode irekiko” komunitate nagusian. Horri esker, nazioarteko aliantzak eratu ahal izango ditu tamaina eta eragin sozial handiko proiektuei ekin ahal izateko, eta, halaber, ezagutza eta esperientzia trukatu ahal izango ditu komunitate horretan parte hartzen duten gainerako enpresekin.


Bisita gidatuak itsasontziz, ibilbide geologikoak... Geoparkeak programa aurkeztuko du Basque Fest-en | El Correo\nZurekinBisita gidatuak itsasontziz, ibilbide geologikoak... Geoparkeak programa aurkeztuko du Basque Fest-en\nBisita gidatuak itsasontziz, ibilbide geologikoak... Geoparkeak programa aurkeztuko du Basque Fest-en\nEuskal Kostaldeko Geoparkeak antolatutako bisita gidatu bat.\nEuskal Kostaldeko Geoparkeak informazio gunea izango du Gourmet Txokoa espazioan, Bilboko Areatzan jarriko den karpa handian\nEL CORREO Lunes, 15 abril 2019, 12:18\nEuskal Kostaldeko Unescoren Munduko Geoparkeak bere eskaintza anitza ezagutzeko aukera emango du, ostegunetik larunbatera Bilbon ospatuko den Basque Fest jaialdian. Gauzak horrela, kultura eta aisialdirako jarduera programa zabalaren barruan, 2019ko bisita gidatuen programa berria, oinez edo itsasontziz egin daitezkeen bisita gidatuak eta norbere kabuz egiteko moduko ibilbide geologikoak aurkeztuko dituzte.\nBeste behin ere, Geoparkeak informazio gunea izango du Gourmet Txokoa espazioan, Bilboko Areatzan jarriko den karpa handian. Geoparkearekin batera, beste hainbat eskualde eta turismo helmuga ere han izango dira beren eskaintza ezagutarazteko. Gourmet Txokoa irekita egongo da 11:00etatik 15:00etara eta 16:30etik 20:00etara.\nGainera, Basque Fest jaialdiaren baitan, Geoparkeak bisita gidatuak zozkatuko ditu bere standera hurbiltzen diren bisitarien artean. Zozketak egunero egingo dira, 14:45ean eta 19:45ean, eta Geoparkeko edozein bisita gidatu egiteko sarrera bikoitzak zozkatuko dira, 2019an egin ahal izateko. Tokiko produktuen Geogourmet otarrak eskuratzeko aukera ere izango da.\nBerriki abiarazi du Euskal Kostaldeko Geoparkeak 2019ko bisita gidatuen programa berria. Guztira, 17 bisita gidatu desberdin daude aukeran adituak diren gidarien azalpenekin lagunduta Geoparkea ezagutu eta deskubritzeko: flyscha itsasotik ikusteko itsas ibilaldiak, barnealdeko bailara ezkutuak ezagutzeko ibilbideak edota familiartean egiteko proposamenak. Bisita gidatu guztiek Geoparkeak gordetzen duen balio natural, geologiko eta kultural garrantzitsua ezagutaraztea eta gizarteratzea dute helburu.\nBasque Fest programa Bilboko Udalak prestatu du eta, guztira, 300 jarduera baino gehiago egongo dira. Doakoak izango dira, eta gustu eta adin guztietako pertsonentzat pentsatuak. Aste Santua hemen igaroko baduzu beraz, ez ezazue pentsa eta anima zaitezte.\nUnibertsitateko goi mailako tituluduna zara eta nazioartekotze beka jaso nahi duzu? SPRIk aukera ematen dizu Goi mailako kirolariek maiatzara arte eska dezakete Basque Team beka


Jolasak eta dantza-soka, Lizartzako jaietan | El Diario Vasco\nTolosa GoierriJolasak eta dantza-soka, Lizartzako jaietan\nJolasak eta dantza-soka, Lizartzako jaietan\nNahi adina jolas egin zuten Txantxariekin.\nYARZA LIZARTZA. Domingo, 9 septiembre 2018, 00:19\nLizartzako herritarrek giro onean ospatu zituzten atzo herriko jaiak. Goizean, eguraldian lagun haurrek nahi adina jolas egin zuten Txantxariak taldearen eskutik. Haurrak eta gaztetxoak gustura aritu ziren dantzan eta jolasean, eta gurasoak ere animatu ziren seme-alabekin batera parte hartzera.\nArratsaldean, berriz, ohitura den bezala dantza-soka dantzatu zuten plazan, herriko musikariez lagunduta. Aurtengoan herriko neska gazteek dantzatu zuten. Herritar ugari inguratu zen plazara dantza-soka ikustera eta gogoz txalotu zituzten dantzariak.\nJarraian, sagardo-dastaketa egin zen plazan bertan. Bertara hurbildu ziren herritarrek zein bisitariek zazpi sagardo ezberdin dastatu ahal izan zituzten txorizo eta gazta pintxoez lagunduta.\nGaur, igandean, goizeko 9:30ean, Lizartzako gaiteroek diana joko dute. 11:00etan haurren arteko pilota partiduak jokatuko dira frontoian, eta 12:30ean, Santurtziko Mendi Alde eta Lizartzako Otsolar dantza-taldeek emanaldia eskainiko dute.\nArratsaldeko 16:30ean, haurrentzako ur-jolasak izango dira eta 17:00etan mus txapelketa antolatuko da. Jaiei amaiera emateko, 18:00etan herri-kirol erakustaldia egingo da plazan.\nHerri-kirol erakustaldi bikaina Cambios en el tráfico y la parada del autobús


'Turista-klasearen sindromeak' hegaldi luzeko bost bidaiaritik bati eragiten dio | Consumer\n'Turista-klasearen sindromeak' hegaldi luzeko bost bidaiaritik bati eragiten dio\nAfekzioak hanken hantura, beroa eta mina bezalako sintomak ditu, eta muturreko kasuetan bakarrik eragin dezake heriotza biriketako enboliaren ondorioz.\nZortzi ordutik gora hegan egiten duten bidaiarien %19k "turismo-klasearen sindromea_" deritzona garatzen du. Gaixotasun horrek, izena izan arren, berdin eragiten die bidaiari guztiei. Gaixotasun horren ondorioz, tronbosia gertatzen da, eserita egotearen ondorioz, eta mugimendu gutxi egiten da ibilbide luzeetan.\nEspainian, azken sei urteetan, Madrilgo Ramón y Cajal ospitalean, birika-enbolien ondorioz sortutako 16 gaixo artatu dituzte, zortzi ordutik gorako nazioarteko hegaldietan bidaiatu ondoren. Horiek guztiak Barajasko aireportutik zetozen, eta presaz eraman behar izan zituzten ospitale honetara. 76 milioi bidaiariren lagina hartu da gaitz horren azterketa egiteko. Kopuru hori 1,65 gaixoren proportzioa da milioi bat bidaiariko, nahiz eta ospitale horretako buru klinikoak, Esteban Pérezek, «icebergaren muturra» dela dio. «Guk sintomak garatu dituzten pazienteak tratatu ditugu, baina horietako asko ez dira detektatzen asintomatikoak direlako edo hegazkinez bidaiatu eta egun batzuetara gertakaria dutelako», nabarmendu du pneumologo horrek.\nAirea falta da\nIkerketaren arabera, patologia horren sintomak disnea edo aire-falta eta bularreko mina dira. Gehienetan, turismo-klasearen _sindromeak afekzio arinak eragiten ditu, hala nola hanken hantura, beroa eta mina, eta muturreko kasuetan bakarrik eragin dezake heriotza biriketako enboliaren ondorioz, eta betiere arrisku espezifikoak dituzten gaixoetan. Zehazki, barizeak, obesitatea edo tronbosiarekin zerikusia duen edozein gaixotasun duten adineko pertsonak joera handiagoa dute sindrome hori izateko.\nHori saihesteko neurri gisa, adituek hegaldian zehar kabinan ibilaldiak egitea, hankak eta besoak aldian-aldian luzatzea, ur asko edatea eta alkoholik ez kontsumitzea gomendatzen dute.\nBaina, batez ere, klase turistikoaren hegaldien espazio-baldintzak hobetzea aldarrikatzen du. Izan ere, bidaiarientzako arreta-telefonoari egiten zaion erreklamaziorik ohikoenetako bat eserlekuen arteko espazio urria eta erosotasunik eza da, eta horrek gaixotasuna izateko aukerak areagotzen ditu.\nAditu-talde horrek egindako azterketan azaldutako beste gai bat gaixotasun horrek hegaldiaren iraupenarekin duen eragin zuzenki proportzionala da, bai eta istripu enbolikoa gertatzen den unea ere, gehienetan hegazkina jaistearekin bat datorrena.\nEta azterketa gehienak garraiobide horretan oinarritzen diren arren, gaixotasun hori autoko edo autobuseko bidaiarietan ere gertatzen da, denbora luzean ibilgetuta egoten baitira leku murriztuetan eta mugitzerik ez dagoenean. Espainiako konpainiek ez dakite, hala ere, bidaiariek ez dutela sindrome hori jasan, eta, hegaldian zehar, beren sintomei aurre egiteko egin ditzaketen ariketen berri ematen diete bidaiariei.\nKonpainia batzuek aholku-orri bat dute ontziko aldizkarian, bidaiariari laguntzeko, eta informazio-bideoak ere ematen dituzte kabinan. Izan ere, aire-enpresak dira gaixotasun horretaz gehiago jakiteko interesa duten lehenak. Horren adierazgarri da British Airways aerolineak eta Birminghameko Unibertsitateak laster hasiko duten ikerketa, bidaiarientzako prebentzio-neurri egokiei buruzkoa.\nhegazkin pasajeros-eu sindrome


| Askoren ilusioa, askoren ahaleginaeuskaljakintza\nAskoren ilusioa, askoren ahalegina\nBy Maite on 2009(e)ko abenduak 7 in ebpn, euskara\nOrdiziako Udalak 2010eko Euskara Biziberritzeko Plana herritarrei ezagutzera emateko komunikazio kanpaina jarri du abian, â€œAskoren ilusioa, askoren ahaleginaâ€ [pdf] izenburua daraman katalogoa herriko etxeetan utzita.\nKatalogoan, EBPNren barruan bideratuko diren hainbat proiekturen gaineko informazioa eskaintzen da.\nKomunikazio kanpainarekin lortu nahi diren helburuak honakoak dira:\nHizkuntza normalkuntzan esparru desberdinetan lanean dihardutenek EBPN jende askoren ahalegin bateratu gisa sentitzea.\nHerritarrei modu erraz eta dibulgatiboan ezagutaraztea herrian hizkuntza normalkuntzaren arloan zer ekimen eta aukera dagoen eta eurak protagonista izan daitezen animatzea.\nKatalogoa, azaroaren 30ean utzi da herriko gutunontzietan, baina komunikazio kanpainak abenduaren amaierara arte iraungo du. Bitarte horretan, 2010eko EBPNri zuzenketak eta ekarpenak egin ahal izango dizkiote herritarrek, EBPNri buruzko ideia-lehiaketan parte hartuta.\nAbenduan zehar eta urte berriaren hasieran, bestetik, EBPNak jasoko dituen hainbat proiektu berri aurkeztuko ditu Udaleko Euskara Zerbitzuak:\nZorionak! Ama izango zara, haurdunentzako DVDa eta liburua.\nErregistro Zibilean umeak euskaraz erregistratzeko ekimena.\nGuraso, hezitzaile eta begiraleei eskainitako urteko ikastaroen eskaintza.\nAuto gidari karneta euskaraz.\nKontsumitzaile euskaldunak erosketa-poltsekin eta karroekin saritzeko kanpaina. Dendaz denda, euskara.\nOrdiziako leku-izenak liburua eta weba.\nZehatz-mehatz, Ordizian euskaraz bizi ahal izateko aukera bermatu nahi zaio hala egin nahi duenari, eta horretarako behar adina neurri sustatu nahi da; baita koordinazio eta lankidetza ekimenak landu ere, Ordiziako gizarte eragileen eta erakundeen artean, normalizaziorantz aurrera egiteko.\nEuskara zinegotziak gogorarazi duenez, 2006ko datuen arabera, Ordiziako biztanleen %79 dago euskararekin harremanetan: %58 euskaldun elebiduna da eta %21 ia euskalduna; hau da, hizketarako etorririk izan ez, baina ongi ulertzen du euskara. â€œ6.980 herritarrez ari gara. Oso garrantzitsua da botere publikoek espazioak edo guneak betetzea eta irabaztea euskararentzat, 6.980 pertsona horiek euskara erabiltzeko eskubidea baliatzeko. Eta, hain zuzen ere, horixe bermatu nahi du plan honek”.\n2010eko Euskararen Planak esku hartzeko zortzi eremu jaso ditu: familia transmisioa; irakaskuntza (gazteak); helduen euskalduntzea; udal-administrazioa, teknologia berriak eta komunikabideak; lana eta merkataritza; kirol-, aisialdi- eta kultur jarduerak; eta euskararen kalitatea. Eremuotan esku hartzeko Udalak dirutan aurreikusitakoa, guztira, 170.000 euro inguru da; hain zuzen ere, Udalaren aurrekontu osoaren %2a.\nebpn, euskara, ordizia, udala\nTweets that mention euskaljakintzaÂ» Blog Archive Â» Askoren ilusioa, askoren ahalegina -- Topsy.com - 2009(e)ko abenduak 7\n[…] This post was mentioned on Twitter by Maite GoÃ±i and Maite GoÃ±i, Maialen Aldasoro. Maialen Aldasoro said: RT @euskaljakintza Askoren ilusioa, askoren ahalegina http://bit.ly/6IDDA3 […]


Santiago Vizcaíno | Orona\nKaixo, Santiago naiz\n13 urte daramatzat Oronan, mantentze-lanen teknikari gisa lanean\nInstalazio berezien mantentze-lanetako teknikaria naiz.\nGaur egun, zortzi pertsonako lantalde bat koordinatzen dut.\nNire esperientzia Oronan\nEgunaren hasieran, nire ardurapean dauden instalazioetara joaten naiz, behar bezala funtzionatzen dutela egiaztatzeko.\nMantentze-lanen teknikaria naizenez, igogailuen zerbitzua bermatzeaz arduratzen naiz, eta, gorabeheraren bat gertatuz gero, ni arduratzen naiz dagokion erantzuna emateaz.\nArinago ibiltzeko eta bezeroarengan ahalik eta inpakturik txikiena izateko, askotariko diziplinatako ingeniarien talde batekin batera koordinatuta lan egiten du gu partaide gaituen lantalde teknikoak. Hala, soluzio egokiena eman dezakegu unean-unean, bezeroarengan ahalik eta inpakturik txikiena eraginez.\nLanaldiaren beste zati bat lantaldeko arduradun teknikoaren betebeharrei erantzunez igarotzen dut. Zortzi pertsonez osatutako taldea koordinatzeko, norberaren denbora antolatu beharra dago mantentze-langileenak ondo egokitzeko, instalazioetara ahalik eta azkarren irits daitezen.\nNire denbora librean, furgonetarekin bidaiatzen dut. Errepidez bidaiatzea gustuko dut eta irrikan nago inguruko tokiren batera ihes egin eta han gaua igarotzeko.\nSegurtasunarekin zuzenean lan egiteak etengabeko prestakuntza eskatzen du; horren jakitun da Orona, eta asko zaintzen du alderdi hori\nGehien balioesten dudana\nHazten laguntzen dizun trebakuntza\nGarrantzitsua da eguneratuta egotea eta profesional gisa hazten laguntzen dizuten gaietan trebatzen jarraitzea. Eskertzekoa da mantentze-lanen eta gorabeheren konponketen inguruan sortzen diren berritasunak guri ezagutarazteko Oronak egin duen ahalegina. Arrazoi horrengatik eta antzekoengatik nago harro enpresa honen kide izateaz. Segurtasunarekin zuzenean lan egiteak etengabeko prestakuntza eskatzen du; horren jakitun da Orona, eta asko zaintzen du alderdi hori.\nBide osoan nire ondoan\nPoliki-poliki profesionalki garatzen joan naiz, eta lantaldean ardura berriak hartzen. Hori ez litzateke posible izango nire lankideen laguntzarik gabe.\nOronan lanean hasi nintzenetik, oso babestuta sentitu naiz enpresan. Oso sentsazio polita da bakarrik ez sentitzea eta lantaldea ondoan izatea.\nOronan lan egiteak erakunde trinko eta egonkor baten parte izatearen konfiantza ematen dit.\nOso atsegingarria da urtez urte Espainian eta Europan hazten ikusten duzun enpresa-proiektu baten parte izatea.


'Bizkaia txapeldun', haurrek aitite eta amamei maitasun keinuak bidaltzeko ekimena | Bilbo Hiria | BILBOTARRA\n'Bizkaia txapeldun', haurrek aitite eta amamei maitasun keinuak bidaltzeko ekimena\nBizkaiko Foru Aldundiak 'Bizkaia txapeldun' kanpaina martxan jarri du umeek euren maitasuna helarazteko Bizkaiko aitite eta amamei. Bi ekimen martxan jarriko dituzte, 'Zu margolari' eta 'Hitz biribilez', eta umeen lanak Foru Aldundiaren web gunean eta sare sozialetan argitaratuko dituzute.\n'Bizkaia txapeldun' kanpainaren irudia. (Bizkaiko Foru Aldundia)\nBizkaiko Foru Aldundiak 'Bizkaia txapeldun' kanpaina jarri du martxan. Ekimen honen baitan, haurrek babesa bidaliko diete aitite eta amamei konfinamendu-garaian.\n«Bizkaia Txapeldun» ekimenak umeen irudimenaren bila ari da. Hala nola, proposatu dute txikiek Bizkaiko aitite-amama guztiei iritsiko zaien eta irribarrea eragiteko, gutun, olerki, marrazki edo margolanak bidaltzeko, maitasuna emateko, partekatzeko, batak bestea zaintzeko, urrunetik besarkatzeko, geratzen diren egunak laburragoak egiteko».\nTxikiek bi modu izango dituzte beren berme-laginak aiton-amonei bidaltzeko. Lehenarekin, 'Zu margolari', marrazki eta pinturen bidez. Bigarrenarekin, 'Hitz biribilez', kontakizunak, gutunak, olerki edo mezu bidez mezuak. «Kasu bietan, txikienek ikusten dutena, sentitzen dutena, egunero egiten dutena, normaltasunera itzultzen direnean egin nahi dutena... margotu edo idatz dezakete», azaldu dute.\nHaurren lanak Aldundiaren web orrian argitaratuko dituzte, sare sozialen bidez partekatzeko eta Bizkaiko aitite eta amamengana iristeko. Aldundiaren Twitter eta Facebook kontuetan igoko dituzte marrazki eta idazki batzuk.\nAldundiak jakinarazi du konfinamendua amaitu arte jasoko dituela txikien mezuak. Gero, asmoa da jasotako guztiak liburu batean edo erakusketa handi batean jasotzea.


Eragozpenak badituzten arren, maskarak eraginkorrak direla frogatu dute - ZientziaEus\nArg. Ben Kerckx, Pixabay\nCOVID-19aren kudeaketan, hasieratik eztabaida piztu zen maskarekin; batez ere, ez erabiltzeko gomendioa eman zutelako pandemiaren hastapenean. Orduan ez zegoen onura eta kalte potentzialen inguruko ebidentzia zuzen eta behin betikorik birus honekin, baina pandemia luzatu ahala, sortu da literatura zientifikoa, eta hura aztertuta, maskaren inguruko review bat argitaratu du Annals of Internal Medicine aldizkariak.\nIkerketek erakutsi dute maskarek, batez ere, kutsatutako pertsonek birusa besteei transmititzea saihesten dutela; baina hainbat azterketek iradokitzen dute nolabaiteko babes-efektua ere badutela. Kanadan, esaterako, badirudi % 25 murriztu zutela transmisio komunitarioa maskarek. Hala ere, zientzialariek onartu dute zaila dela emaitza sendoak lortzea, etikoki oso eztabaidagarria bailitzateke hori aztertzeko esperimentu sozial handi bat diseinatzea, gaur egungo testuinguru pandemikoan.\nGero eta argiago dago aireko zer partikulen bidez gertatzen den birusaren transmisioa pertsonatik pertsonara. SARS-CoV-2 birusa gizakietan ezagutzen duen hartzailea ahoko eta sudurreko mukosan, arnas bideetan zein biriketan azaltzen da; hortaz, horiek dira infekzio-sarrera nagusiak. Infektatuta dagoen pertsona batek hitz egiten duenean, gasezko hodeia zabaltzen du, eta aireko partikula horiek tamainaren arabera barneratzen dira ingurukoen arnas aparatuan: tantatxoak (100-200 mm), tamaina handikoak izanik, ahoko eta sudurreko mukosetara iristen dira eta haiek infekta ditzake; aerosol inhalagarriak (10-100 mm) sudurreraino eta faringeraino inhalatu ohi dira, barrurago iritsi gabe; aerosol torazikoak ( 5-15 mm) arnas aparatuan barrurago sartzen dira, trakeara eta bronkioetara iritsita; eta arnas aerosolak (2,5-5 mm) arnasbide txikienetaraino iristen dira, albeoloetaraino.\nHainbat ikerketaren arabera, aerosolekiko iragazte-propietateak desberdinak dira maskara-motaren arabera. Ebidentziek diote maskara medikoak oihalezkoak baino eraginkorragoak direla, batez ere barrutik kanporako iragazketan, baina kontuan hartzeko moduko ingurumen-arazoa sortzen ari dira, polimero ez-birziklagarriez eginda daudelako.\nMaskaren arazoak kulturalak ere badira\nMaskarek jende askorengan deserosotasuna, arnasa hartzeko zailtasun subjektiboa, erreakzio alergiko txikiak, buruko mina eta komunikatzeko zailtasunak eragiten dituztela onartzen dute ikertzaileek, baina ez dago desoreka fisiologiko edo osasun-arazo larririk sortzen dutela erakusten duen ebidentziarik: klinikoki ez da esanguratsua nola eragiten dioten gasen elkartrukeari, atsedenean dauden pertsona osasuntsuen artean, behintzat.\nMaskaren erabileraren ondorio psikologikoei dagokienez, hiru giza behar unibertsal baldintzatzen dituela adierazi dute: autonomia (norberaren ekintzak askatasunez aukeratzeko gaitasuna), harreman psikologikoa (besteekin sozialki lotura estua dugula sentitzea) eta pandemiari aurre egiteko eraginkorrak garen sentipena. Horiek guztiak, neurri batean, kulturalak direla uste dute, herrialde batetik bestera aldatzen baita pertzepzioa. Mendebaldeko herrialdetan, esaterako, maskara nahitaez erabiltzeak harremanak baldintzatu eta autonomia mehatxatzen duen sentsazioa dago, eta horrek politika horien aurkako erresistentzia sortzen du. Ekialdeko herrialdetan, ordea, ez du halakorik sortzen. Batzuetan, hango herritarraren konformismori edo izaera kolektibo handiagoari egozten zaio, baina antropologoek diote maskara erabiltzen dutela, ziurgabetasunaren aurrean, kontrol-sentsazioa berreskuratzeko; nolabait, kutsatuta dagoenari muga ezartzeko. Hortaz, ekialdean, maskara erabiltzeak handitu egiten du autonomiaren, kidetasunaren eta eraginkortasunaren sentsazioa, murriztu beharrean.\nZientzialarien arabera, pandemiaren mehatxua igaro arte, gomendagarria da maskarak erabiltzea transmisio-arrisku handiko egoeretan eta inguruneetan, bereziki aireztapena eskasa den lekuetan eta pertsona asko elkartzen direnean. Gomendioak bat egiten du, beraz, Osasunaren Munduko Erakundeak proposatutakoarekin. Izan ere, COVID-19az gaixotzen direnak isolatu egiten dira, baina kalkulatu da birusa duten pertsonen artean % 20-30 asintomatikoak direla, eta beste hainbeste presintomatikoak. Horiek birusa ez zabaltzea da maskarek betetzen duten funtzio nagusia.\nAlabaina, onartu dute askatasun pertsonala urra dezakeela erabilera nahitaezkoa den kasuetan, eta ez dela erraza komunikazio-beharrak eta transmisio birala murrizteko beharra orekatzea. Adibidez, maskara gardenek ezpainak irakurtzen eta aurpegia ikusten uzten dute, baina ez dira eraginkorrak iragazketan. Hortaz, premiazkoa ikusten dute gutxiago kaltetuko duten eta, aldi berean, erosoagoak eta eraginkorragoak diren maskarak ikertu eta eskura jartzea.


DonostiaEuskaraz.eus - Ezagutza\nDonostiako euskararen ezagutzari buruzko orri honetan, Euskal Estatistika Erakundeak (Eustat) emandako datuak agertzen dira. Datu horiek 1986tik 2016ra bost urtean behin egindako Biztanleriaren eta Etxebizitzen zentsutik jasota daude.\nEuskararen ezagutzari buruzko Donostiako datu orokorrak\nEustaten azken datuen arabera, euskararen ezagutzak nabarmen egin du gora Donostian 1986tik 2016ra. Izan ere, euskaldunak asko ugaritu dira (% 26tik % 46ra) eta ia euskaldunen kopuruak berdin jarraitzen du (%19); erdaldunak, berriz, gutxitu egin dira (% 54 ziren 1986an, eta % 34 ziren 2016an).\nAdin tarteak kontuan hartuz gero, 2016an erdaldunen kopurua jaitsi egiten da adinak behera egin ahala, eta euskaldunen eta ia euskaldunen kopurua, berriz, igo egiten da, oro har. Adin tarteak kontuan hartzen baditugu 2016n, adinak behera egin ahala, erdaldun kopurua jaitsi egiten da eta, euskaldun eta ia euskaldun kopuruak, berriz, gora egin du. Izan ere, 2016an 25-29 urte bitarteko donostiarren %56 euskalduna zen, 1986an %22 zen bitartean. Erdaldunei dagokionez, 1986an %59 ez zen euskalduna eta 2016an, ordea, %21. Horrenbestez, argi dago euskararen ezagutza nabarmen indartu dela Donostiako belaunaldi berrien artean 1986tik 2016ra.\n2016 %34 %20 %46\n2011 %31 %29 %41\n2006 %33 %27 %40\n2001 %37 %28 %35\n1996 %48 %20 %31\n1991 %54 %20 %26\n1986 %54 %20 %26\nEuskararen ezagutzari buruzko Donostiako auzokako eta adin tartekako datuak\nEzagutza auzoz auzo nola banatuta dagoen edo auzo bakoitzeko bilakaera nolakoa izan den ere jakin daiteke orri honetan. Horretarako, aukeratu auzo bat eta sakatu BIDALI botoia: auzo horri buruzko informazio guztia jasoko duzu. Zure asmoa auzo bati baino gehiagori buruzko informazioa ezagutzea bada, sakatu Control eta aukeratu ikusi nahi dituzun auzoak; ondoren, sakatu BIDALI botoia, eta auzo horien datuak agertuko zaizkizu.\nHorrez gain, ezagutzari buruzko orri honetan, adin tarteei buruzko informazioa ere lor daiteke, bai Donostia osokoa, bai auzo jakin batekoa edo batzuetakoa. Horretarako, sakatu Control eta aukeratu datu horien urtea(k), auzoa(k) eta adin tartea(k), eta, ondoren, sakatu BIDALI botoia.\nBarrios AieteAltzaAmara BerriAñorgaAntiguaAtegorrieta-UliaEgiaErdialdeaGrosIbaetaIgeldoIntxaurrondoLoiolaMartuteneMirakruz-BidebietaMiramon-ZorroagaZubieta\nAiete %29 %20 %51\nAltza %43 %21 %36\nAmara Berri %34 %20 %46\nAñorga %22 %18 %61\nAntigua %29 %18 %53\nAtegorrieta-Ulia %33 %19 %48\nEgia %36 %19 %45\nErdialdea %33 %19 %48\nGros %36 %20 %44\nIbaeta %26 %19 %55\nIgeldo %18 %15 %68\nIntxaurrondo %36 %21 %44\nLoiola %38 %20 %42\nMartutene %35 %18 %47\nMirakruz-Bidebieta %40 %21 %39\nMiramon-Zorroaga %30 %20 %50\nZubieta %14 %7 %79


XABIER LETE ESPLIKATZEA | Kultura | Berria\nXABIER LETE ESPLIKATZEA\nXabier Letek literaturari eta musikagintzari egindako ekarpena aztertu du Alex Gurrutxaga ikerlariak bere doktore tesian, eta, horretarako, haren biografiarekin eta bilakaera historiko eta politikoarekin gurutzatu ditu poemak eta kantuak. Haren hitzetan, kontraesanak kontraesan, idazleak bere obraren osotasunari buruzko kezka zuen hasieratik.\nXabier Lete, etxean, 2009an ateratako argazki batean. IMANOL OTEGI / FOKU Tamaina handiagoan ikusi\nPoeta, letragilea, musikaria, Gipuzkoako Foru Aldundiko kultur diputatua, pentsalaria, existentzialista, gaztea, Ez Dok Amairuko kidea, txalotua, berritzailea, materialista, abertzalea, soziala, kritikoa, gaixo larria, publikoa, aldarrikatua, etxekoa, ezkondua, zigortua, etsia, ahuldua, historikoa, filosofikoa, alarguna, zauritua, argitaratua eta argitaragabea, intimista, ateoa, agnostikoa zein ia-ia kristaua, klasikozalea, saritua, nostalgikoa, sakona, plagiatzailea, intelektuala, hasierakoa, erdikoa eta amaierakoa; Xabier Lete (Oiartzun, Gipuzkoa, 1944- Donostia, 2010) osorik esplikatzea izan da Alex Gurrutxaga literatur ikertzailearen doktore tesiaren erronka, eta, urteetako lanaren ostean, duela aste batzuk aurkeztu du azterketa horren emaitza, Euskal Herriko Unibertsitatean: Xabier Leteren poetika: aldaeren azterketa eta bilakabidearen irakurketa bat. Lau hamarkadaz, barne borroka amaigabean dagoen sortzaile baten erretratua egiten du lanak, kontraesan guztien gainetik bere obrari osotasun sendo eta koherente bat emateko ahaleginean, eta idatzi eta kantatutakoa etengabe berrirakurtzen, berrinterpretatzen eta are berridazten ere.\n«Paradoxikoa da Leterekin gertatzen dena», azaldu du Gurrutxagak. «Oso autore ezaguna eta errekonozitua da; errespetu handia zaio, eta hamaika omenaldi egin zaizkio, eta, aldiz, akademian ez da asko ikertu, eta literaturaren historietan ere gutxi erreparatu zaio haren lanari. Eta kontraste horrek atentzioa ematen du». Gurrutxagaren kasuan, elkarri lotuta irakurri ditu autorearen obra, haren biografia, eta sasoian sasoiko egoera politiko eta soziala, eta, dioenez, hirurak «kointzidenteak» izaten dira gehienetan. Horregatik sailkatu du haren lana hiru fasetan: 1968tik 1978ra doa lehena, 1978tik 1990era bigarrena, eta 1990etik 2008ra azkena.\nGurrutxagak zehaztu duenez, idazlearen obra osoa irakurri, entzun eta aztertu ondoren heldu da sailkapena, eta, konbentzio bat dela onarturik ere, Leteren ibilbidea esplikatzeko lagungarri delakoan dago.\nFrankismopean eta Ez Dok Amairu kolektiboaren babespean, olatu existentzialistak bete-betean harrapatuta, berpizte orokorrago baten parte da Lete lehen sasoian. «Oso azkar esanda, 1968tik 1978rako tarte horretan, poeta soziala zen Lete poeta, eta protesta kantaria zen Lete kantaria. Garai hartan, gainera, asko produzitu zuen, eta, 1970eko hamarkadan, haren figura erraldoia bihurtu zen Euskal Herrian. Ikaragarri saldu ziren haren garai hartako diskoak». 1936ko gerrak nabarmen zauritu zuen euskal kultura, eta modernitatera daraman mugimendu oso bateko kide zen orduan, baita berrikuntza horren ikur ere.\nBaina Gurrutxagak urradura izendatu duena dator orduan: bigarren epea. Haren hitzetan, urte luzez frankismoa noiz amaituko itxaroten egon zen belaunaldiarentzat kolpe gogorra izan baitzen diktadorea hil ostean gertatutakoa. «Franco hil eta gero, ez zen demokrazia heldu. Estatutuak ez zuen Euskal Herria salbatu... Eta belaunaldi horrek belarrondoko handia hartu zuen. Eta Letek, bereziki». 1976tik aurrera, giroa nabarmen polarizatu zen, eta garai estuak izan ziren sorkuntzarentzat orokorrean, eta Leterentzat zehazki. Justu orduan utzi zuen kantagintza Letek, apartatu egin zen plaza publikotik, eta erabat etsia bilakatu zen haren poesia. «Urrats desbideratuak liburuan, 1981ean, hondoa jotako Lete bat ikusten da. Existentzialismotik iristen da nihilismora, eta ez du irteerarik ikusten. Eta hamar urtez ez du ezer egiten».\nOrduan egin zen Gipuzkoako Kultur diputatu, eta orduan eritu.\n1990eko hamarkadan hasi zen zulo beltz horretatik ateratzeko moduen bila. «Hil hurren egon zen, poesiarik ez zuen argitaratu, gutxi kantatu zuen... Jendearengandik urrun ibili zen, eta gogo handia zeukan plaza publikora itzultzeko. Argitaratu zituen pare bat disko, pare bat liburu, eta, gaixotasunaren ondorioz asko kostatzen zitzaion arren, saiatzen zen». Kontsolamendua bilatzea zen haren motor nagusia sasoi horretan, eta kristautasunerako itzulera saio bat ere ekarri zuen horrek. Baina, Gurrutxagaren hitzetan, oraindik bere ahotsaren bila zebilen. «Jadanik ez zion balio gaztaroko ahots poetiko oihukari horrek; jadanik Gabriel Arestik ez zion balio, behar baitzuen zerbait nobleagoa, klasikoagoa. Eta hirugarren fase hori burutzen da 2008an, azken liburuarekin, Egunsentiaren esku izoztuak-ekin. Despedida moduko bat egiten du. Itxaropen moduko bat ikusten da hor. Bere lagunek esaten dute ez zela inoiz iritsi benetan fededun petoa izatera, baina, behintzat, itxaropen horri eutsi zion azken fase horretan. Eta, nire ustez, azken poema liburu horretan iristen da gorenera haren azken faseko poetika».\nBaina ez da Lete bakarrik. Gurrutxagak tesian iradokitzen duenez, badago hiru faseko ibilbide hau beste hainbat sortzaileri aplikatzerik ere. Hori da, adibidez, Joxan Artzeren kasua ere, esperimentalismoan hasi eta espiritualtasunean bukatzen baitu: abangoardia lehenik, zuloa gero, eta federako itzulera azkenik. «Ulertu behar da belaunaldi hartako sortzaileen mundu ikuskerak zer-nolako kolpea hartu zuen. Nola gelditzen diren euskarririk gabe, ikono izatetik erorita eta filosofikoki ere helduleku askorik gabe. Eta kointzidentzia bat baino gehiago dago belaunaldi horretako kideek 90eko hamarkadan sortzen dituzten ildo estetikoen artean. Nahi diote erantzun lehenago bizi izandako krisi eta kolpe horri».\nLeteren kasuan, bada beste mugarri garrantzitsu bat, Gurrutxagaren ustez; izan ere, 1980. urtean 33en manifestua izenekoa sinatu zuen, ETAren indarkeria salatuz, beste 32 euskal kulturgile, artista eta eragilerekin batera, eta horrek kostu handia izan zuen haren ibilbidean. «Oso goiztiarra izan zen testu hura, eta sinatzaileak ere ez ziren asko, baina ausardia handia izan zuten, batez ere, Lete bezala, haietako batzuk mundu abertzalearen erdigunetik ari zirelako; ez zen ari Madrilgo ez dakit zer gunetatik. Ez zitzaion ari arrotzari; ari zitzaion anaiari, lagunei, familiakoei: etxean ari zen. Lete oso gurea da ari denean esaten Euskal Herria asko maite duela, baina gurea da baita ere esaten duenean horrela ezin duela maite. Ari da guretik eta guri. Eta horregatik zen mingarria».\nPresioak eta boikot eskariak ere jaso zituen.\nOrain arte merezi baino garrantzi gutxiago eman zaie pasarte horiei, Gurrutxagaren ustez. «Kasu handia egin zaio Leteren elementu biografiko bati, eta gogoan hartu da ibilbide politikoa hasia zuenean, 80ko hamarkadaren erdian, gaixotu egin zela, eta hamarkada bukaeran hil hurren egon zela, eta pentsatu izan da horrek markatu zuela krisiaren hasiera. Eta uste dut hor egon dela irakurketa oker bat, belaunaldi horren krisia lehenagotik baitator, eta Leterena ere bai. Trantsizio deitutakoarekin etsipen handia bizi izan zuten, eta, frankismoaren biolentziatik atera, eta, batzuek, dagoeneko hor ez zebiltzanek, goizetik gauera lur hartzen dute ETAren biolentziaren testuinguruan».\nEta berriz aipatu du osotasunaren ideia Gurrutxagak. «Bitxia izan daiteke horrela esanda, baina kontraesanez betetako izaera aldakor horretan ere badago osotasun bat Leterengan». Dioenez, 1968an lehen lana argitaratu zuenetik, Letek izan zuen proposamen sendo, oso eta koherente bat eskaintzeko kezka, eta Egunetik egunera orduen gurpilean izeneko lehen liburu haren lehen-lehen testuan bertan igar daiteke hori. «Liburu hontako poemak eta bertsoak, luzea behar duela iruditzen zaitan poesi ikaskintza zaill eta kementsu baten lehen pausoak dira».\nBaina, hain zuzen ere, bidearen luzera horrek berak darama idazlea lau hamarkadako ibilbidean hasierako existentzialismotik azken urteetako espiritualtasunera, eta, horregatik, tarteka, kontortsionismo ariketa intelektualak egitera darama idazlea osotasun koherente bat topatzeko gogoak. Izarren hautsa abesti ezaguna jartzen du Gurrutxagak horren adibidetzat.\n1970eko hamarkadan sortu zuen idazleak, eta lehen lerrotik da nabarmena haren eduki existentzialista eta materialista, zeina bat baitator garai hartako Leteren ikuspegiarekin. Baina, ikuspegia aldatuz joan ahala, eta espiritualtasunerantz gerturatuz doan heinean, idazleari orduan eta deserosoago zaio gaztaroko testu hura, eta ezin harekin erabat baketu. 1991n zenbait kontzertutan abestiaren aurretik emandako azalpenak jarri ditu horren frogatzat Gurrutxagak, eta kasik oin puntetan ikus daiteke Lete hasierako jarrera materialista haien oinarria erabat abandonatu gabe, besoa ahal bezainbeste gorantz luzatu nahian, existentzialismo lurtar hartatik jainkoaren ideiaraino iristeko ahaleginean. 70eko hamarkadako Leterekin borrokan igar daiteke 90eko Lete, baita haren azalpenetan ere: «Materialista izaten segitzen dut, eta uste dut hori kontziliatu daitekeela, edo uztartu daitekeela, nahi baldin bada, sinesmen edo fede batekin».\nGurrutxagaren hitzetan, osotasun eta koherentzia gogo horregatik zuen Letek bere abestiak eta poemak esplikatzeko halako beharra, eta arrazoi horregatik beragatik zebilen etengabe bere lanak berridazten. «Badauzkagu bi, hiru eta lau bertsio diferente dituzten abestiak», azaldu du. Eta Izarren hautsa da horietan enblematikoena. Ateratzen da 70eko hamarkadan, beste bertsio bat dauka 90eko hamarkadan, eta beste bat 2006an. Eta garai bakoitzean Letek aldaketak egiten dizkio testuari. Baketzeko. Gurrutxaga: «Interesgarria dena da Lete testua aldatzen ikusten dugunean, hor ikusten dugula poeta bere pentsamenduan lanean, eta hor azaltzen da mundu oso-oso aberats bat».\nOrdura arte zurrumurru zena 2017an egin zuen publiko Koldo Izagirre idazleak: 1990eko hamarkadaren bueltan, Letek dozena bat poematik gora plagiatu zizkien Rainer Maria Rilkeri eta Carles Ribari. Elkar argitaletxearentzat poetaren testuekin prestatutako antologiaren hitzostean egin zuen aipamena Izagirrek, eta azkar zabaldu zen albistea. Kritikak ere jaso zituen Izagirrek plagioak aipatzeagatik, eta hark erabilitako tonu gordina gaitzetsi zuten hainbatek, baina, hainbat urteren ostean, orduan azaldu zen lehenengoz plagioen gaia plazara.\nEta Gurrutxagak ere baieztatu du datua tesian. Gehiago ere topatu ditu, gainera. Hitzez hitz: «Moldaketek osatzen dute Zentzu antzaldatuen poemategia-ren %39; alegia, poemen herenak baino pixka bat gehiago».\nPlagioa. Baietz dio Gurrutxagak, baina beste pare bat hitzen laguntzaz darabil tesian hitza: «moldaketa» eta «itzulpena» hitzek lagunduta, zehazki. Azaldu du zergatik. «Ikerlariari ezin zaio epaiketa interesatu. Ongi egin zuen edo gaizki egin ote zuen esatea ez dagokio hari; irakurleak erabakiko du hori. Behin harenak ez diren poemak identifikatuta, ikertu dudana da nola ekartzen dituen bere obrara».\nEsanguratsua da data ere kontuan hartzea, Gurrutxagaren ustez. 1991n eta 1992an egin baitzituen plagio horiek idazleak. «Ahots poetikoaren bilaketa betean dagoenean», azaldu du. «Argitara etorri nahi du, eta ez da kasualitatea bere poeta erreferenteak Rilke eta Riba izatea. Poesia mota bat bilatzen duelako. Eta hori da bere obran integratzen duena. Ikusten dena da originaltasunaren gainetik jartzen duela Letek bere ahotsaren bilaketa». Gurrutxagak dioenez, Letek ez ditu poemak hartzen onak direlako, baizik eta esaten dutelako zerbait berak esan nahi lukeena, baina nola esan ez dakiena. Edo bestela esanda: Letek bere poema bilatzen du Rilkerenaren barnean.\n«Ahots poetiko hori zen bilatzen zuena, eta tonu hori, estilo hori gelditu egiten zaio». Gurrutxagaren ustez, bihurgune bat hartzen ari den poeta bat da plagio horietan ikusten dena. «Nire ustez, plagioak dauzkaten Zentzu antzaldatuen poemategia eta Biziaren ikurrak liburuak dira, nolabait, 2008an argitaratutako Egunsentiaren esku izoztuak izango denaren tailer moduko bat. Hor ikusten da Lete bere ahotsaren bila. Esaterako, 1991. urtean, urte bakarrean, Rilkeren poema baten hiru bertsio argitaratu zituen. Poema ez da harena, baina bilaketan ari den poeta bat ikusten dugu».\nBeraz, plagioak dira edo ez dira? Baietz, Gurrutxagak. Baina ikerketa interesatzen zaiola berari, ez gaitzespena. «Ez dakit zergatik plagiatu zuen», onartu du, «baina kontuan hartu behar da poema horiek argitaratu baino pare bat urte lehenago Lete kasik hil egin zela, oso gaixo egon zela ordutik aurrera, dozenatik gora operazio kirurgiko egin zizkiotela, eta urgentzia handia zeukala bere ahotsa topatzeko eta argitasuna bilatzeko, eta edozeri heltzeko prest egon zitekeen orduan plaza publikora bueltatzeko, idaztera bueltatzeko, bizitzara bueltatzeko. Eta ez da harritzekoa, horregatik, liburu horiek izatea bizitzari egindako kantuak. Argiz betetako poemak dira».\nHainbat hilabete eman ditu Gurrutxagak Leteren eta haren emazte Lourdes Iriondoren liburutegiko liburuak eta eskuizkribuak aztertzen, sailkatzen eta ordenatzen. 2013an lehenik, 3.000 liburu inguru, 265 disko, eta haien orrietan hartutako ohar bakoitza aztertu zituen, eta 2016an izan zuen aukera Leteren eskuizkribuen gunera sartzeko. Lehen katalogatze eta deskribapen lanak egin zituenean, Gipuzkoako Foru Aldundiak funtsa erosi zion ordura arte haien jabe izan zenari, eta haren esku dira geroztik. Mendi bete informazio. Koadernoak, oharrez eta zuzenketaz betetako orriak, paper solteak, eta are komuneko paperean tinta gorriz idatzitako poema bat ere, Thomas Berhard idazlearen Tala liburuko orrien artean ezkutatuta.\nDetaile bat. Anekdota bat. Umore ukitu bat, nahi bada. Baina baita idazlearen sorkuntza prozesuaren berri ematen duen dokumentu bat ere. Zalantzarik txikiena ere erakutsi gabe baitoa poetaren eskua paperean, hizkuntza ezin zainduagoan eta zuzen. «Antzinako lur ezaguna/ harrera isilean adeitsu/ hor makalak zut/ udazkenean margo bizi/ erretenen itzalgai/ eta mendiruntz arteak/ malkarrei itsasiak ilun/...». Lehen kolpetik dabil. Okerrik gabe. Garden.\n«Harrigarria da dokumentu hori», onartu du Gurrutxagak ere. «Eta hori posible da, hain zuzen ere, tonu poetiko horretara ari zelako iristen. Urteak eta urteak eman zituen tonu horren bila, eta, azkenean, ikusten da nola sartu zitzaion: kondentsazio handia dago hor».\nLetek argitaratu gabe utzitako beste liburu bat egon ote daitekeen izan da urte luzez Leteren ondareari buruz hedatu samar egon diren zurrumurruetako bat. Eta, kasu honetan, Joxeanjel Irigarai idazle, Ez Dok Amairu taldeko kide ohi eta Pamiela argitaletxeko kidea izan zen esamesa zena publiko egin zuena, 2017an, Izagirrek prestatutako antologiaren aurkezpen ekitaldian hori ere. Hitzez hitz: «Gaur egun, ez Gipuzkoako Aldundiak, ez Koldo Mitxelenakoek, ez guk ez dakigu lan argitaragabe hori Koldo Mitxelenan dagoen ala ez. Eta hark publikatu egin nahi zuen. Izenburua ere jarria zion: Herbestea».\nHaren arrastorik ez dator, ordea, Gurrutxagaren tesian. Aipatzen ditu poema argitaragabeak, ematen du komuneko paperean topatutako poema horren sasoi bertsuan Esan (Nafarroa) egindako egonaldi batean tinta gorriz idatzitako hogei orriren bueltako gogoeta koaderno baten berri, eta bildu ditu bestelako hamaika ohar eta gogoeta solte ere, baina liburu osorik ez.\nBaina, hain zuzen ere, oraindik guztiz ikertu gabeko artxibo gordin horretan ikusten du etorkizuneko ikerketatarako bidea Gurrutxagak. «Aberastasun handia dago hor, eta azterketa hori oraindik hasmentan dago». Hor erronka. Leteren funts horietan ere, bere ahotsaren bila etengabeko barne borrokan dabilen poeta bat ikus baitaiteke. Leteren bila dabilen Lete bat.


Ihes betea | Faroa\n← Hillary 1984\nAsteartea 13 →\nData: 2007(e)ko martxoaren 22a Egilea: Joxe Aranzabal\nTendinitis bat tarteko, etxean egin behar izan ditut egun hauek, eta atzo arte zelan ezin nuen ordenagailurik erabili, eskuin sorbalda bainuen minduta, egunok baliatu ditut Anjel Lertxundi idazlearen azken liburua irakurtzeko, Ihes betea.\nEgun gogoangarriak izan dira niretzat, liburua ere halakoxea izan da-eta, eta berau irakurtzea, abentura ederra. Werner eleberriko protagonista parafraseatuz, “liburua izan dut ordu luzeen entretenigarri eta betazalen erregarri”.\nBeldurra sentitu dut ikusita sektarismoak zelan egiten duen habia protagonistaren baitan, ia oharkabean. Bihotza estutu zait irakurri ahala Werner gazteak eta bere lagunek Sebastian gazteari eragindako umiliazioak, zergatik eta judua izateagatik. Errukitu egin naiz protagonistak bere judutasunaren berri izan duenean. Nik ere triki-traka egin dut harekin Triesteraino eta patuak eraman duen lekuetaraino. Sentitu dut John Le Carré idazlearen hainbat lan irakurtzerakoan bizi izandako intriga, hain ondo bilbatua dago-eta Ihes betea, eta gozatu egin dut Anjelen prosa.\nEz dakit gehiegi esatea ote den, baina esango nuke Anjel Lertxundiri irakurri dizkiodan liburuetan, hauxe dela biribilena, gehien bete nauena.\nKategoria: Sailkatugabeak Etiketak anjel_lertxundi, ihesbetea. Gorde lotura.\n1 Response to Ihes betea\n2007(e)ko martxoaren 22a 15:23\nEskerrik ederrena, hik gozatu izana.


Berriak - Nola koordinatu enbragea eta gasa?\nNola lankidetzan aritu enbragearekin eta gasarekin?\nLehenik eta behin, engranajeak posizio neutroan egon behar du. Autoa martxan jarri ondoren, enbragea bukaeraraino zapaldu eta, ondoren, jarri engranajea lehenengo engranajearen posizioan. Ondoren askatu enbragea. Enbragea askatzean, mantso ibili. Autoa zertxobait astintzen dela sentitzen duzunean eta aurrera egiten hasi ondoren, berriro hornitu poliki-poliki eta, aldi berean, jarraitu enbragea askatzen erabat askatu arte eta autoa arazorik gabe abiarazten den arte. aldatzen\nEngranaje altuak jarri behar ditugunean, helburuko engranajearen abiadura berdindu behar dugu, eta, ondoren, gasa gehitu behar dugu abiadura helburuko engranajearen abiadura har dezan (adibidez, engranajea 5 marrazkitan dagoenean, abiadurak 50 metro edo gehiago izan behar du). Behin igo ondoren, enbragea zapaldu dezakegu, engranajea jarri eta, ondoren, enbragea askatu dezakegu (abiadura handitu daiteke), eta, aldi berean, gasak mantendu egiten du abiadura tarte egonkorrean mantentzeko.\nNola lankidetzan aritu enbragearekin eta marrazkiarekin abiadura motelduz eta aldatzean?\nBehera egin behar duzunean, lehenik eta behin abiadura jaitsi behar duzu. Balaztak lehen aldiz zapaltzen ditugu moteltzeko, azeleragailua eskuineko oinarekin osatzen dugu, eskuineko oina altxatzen dugu, enbragearen pedala azkar zapaltzen dugu eta engranaje palanka dagokion engranajera eramaten dugu. , Askatu enbragearen pedala eta, enbragearen pedala askatzen duzun bitartean, zapaldu azeleragailua eskuineko oinarekin poliki-poliki.\n1. Hasierako suaren arrazoia enbragea azkarregi altxatzen dela da.\n1etik 2ra hutsik daudenean, ez da itzaliko altxatzen duzunean eta 2tik 3ra igarotzen hasten da, beraz, 2 poltsa oso poliki altxatu behar duzu.\n2ra igotzerakoan, apur bat igo ezazu gasa postuen kopurua murrizteko (enbragea altxatzerakoan erregaiak emateak) ez du eraginik. Hasiera normala da.\n2. Bigarren engranajearen potentzia mendiko errepideetara igo daiteke, eta abiadura bigarren engranajearen enbragea erdi zapalduz kontrola daiteke. (U biratzeko abiadura bizkorraren kasuan). Biraketa-abiadura azkarra edo motela bada, erabili engranaje 1 kontrolatzeko.\n3. Abiadura egokia da eta autoa ez da geldituko. Bizkortzeko, sakatu enbragea eta azkartzeko, bizkortzailea handitu. Egoera normaletan, biraketa 2 engranajek kontrolatzen dute.


Putinek historia berrasi nahi — Eibar.ORG | Eibarko peoria\nHemen zaude: Hasiera / Blogak / Amatiño / Putinek historia berrasi nahi\nAmatiño 2022/02/28 23:55\nAuskalo, Fukuyamak esan bezala, historia amaitu ote den, baina, amaitu arren ere, Putinek historia berrasteari ekin dio. Donbass Ukrainan sartzeko aitzakia da. Eta Ukrainan sartzea, berriz, Ekialdeko Partzuergoari mehatxu egiteko aitzakia.\nHamabost urteko biloba daukat azken bolada honetan zeharo txundituta, “aluzinauta”, bere hitz-jarioan esan ohi duenez. Neskatotan hazi eta hezi zen, mundu honetako gauzarik gogoangarrienak bera jaio aurretik gertatuak zirelakoan, eta azken bi urteotan, aldiz, nerabezaroaren atarian, hona non ezagutu dituen gurasoek eta aitona-amonek sekula bizi gabekoak: pandemia globala munduan barrena, sumendia goritan hiru hilabetez eta Errusiaren inbasioa Ukrainan; hiruak bertatik bertara, zuzen-zuzeneko telebista-emanaldietan.\nNik 13 urte egin nituen 1958an eta 15 bete, berriz, 1960an. Ez dut gogoan urte bi haietan ezer hain nabarmenik eta gomutagarriagorik gertatu zenik. Egia ere bada, zer gerta ere, artean telebistarik ez zela.\nEdozein modutan, segurutik arrazoi zuen Fukuyamak “Historiaren amaiera eta azken gizona” (1992) argitaratu eta historiaren amaiera formulatu zuenean, “ideologien arteko gerra bortitz eta odoltsuen bukaera gisa”. Arrazoiz zein ez, datu battoa –eta ez urria-- falta izan zitzaion, ordea, Fukuyamari. Nonbait ez zuen inoiz uste izan Vladimir Putinek liburua irakurriko ez zuenik; edota, irakurriz gero, ez ikusi egingo zionik.\nHogeita hamar urte geroago, auskalo, Fukuyamak esan bezala, historia amaitu ote den, baina, amaitu arren ere, Putinek historia berrasteari ekin dio. Donbass da Ukrainan sartzeko aitzakia; eta Ukrainan sartzea, berriz, Ekialdeko Partzuergoari mehatxu egiteko aitzakia.\nEz dirudi, tamalez, nire bilobaren belaunaldiak honezkero ikusi dituenik ikusi beharreko guztiak. Historia ez da amaitu, berrasi baizik. Arrateko amak har ditzala altzoan.\nUrdinez, Europar Batasuna. Berdez, Ekialdeko Partzuergoa: Armenia, Azerbaijan, Bielorrusia, Georgia, Moldavia eta Ukraina.


Nafarroa erdialdeko uholde larrien aurrean Zaldibiako Udalak onartutako akordioa\nGuzti honen aurrean, Zaldibiako Udalak, ondorengo akordioa hartzen du 2019ko uztailaren 23an burututako osoko bilkuran aho batez.\nBigarrena.- Zentzu berdinean eta udalerri horietako zerbitzuetan edo azpiegituretan euriteek eragindako kalteak berreraikitzen laguntzeko, 300 euroko diru-laguntza bideratzea onartzen du Zaldibiako Udalak.\nLaugarrena.- Herritarrei akordio hauen berri ematea eskura dituen bitartekoen bidez.\nZaldibian, 2019ko uztailaren 23an.\nMozio hau, Zaldibiako EH Bilduk aurkeztu eta Zaldibiako udalbatzak aho batez onartu zuen 2019ko uztailaren 23an buruturiko plenoan.\nMozioa Nafarroa erdialdeko herriekin elkartasuna


Pilulak Germitox erosi Bartzelonan\nPilulak Germitox Bartzelonan\nNola eskatu Germitox Bartzelonan tabletak\nGermitox tableta eraginkorrenek parasitoak kentzeko% 100eko bermea ematen dute tratamendu ikastaro bakarrean. Germitox Bartzelonan gure webgune ofizialean soilik lor dezakezu. Horretarako, eskaera orria erabiliz, adierazi zure telefono zenbakia eta izena guneko eremuetan. Horren ostean, konpainiaren ordezkari batek deituko du etorkizun hurbilean zure intereseko galdera guztiak erantzuteko eta eskaera egiteko.\nOrain tabletak salgai daude 39€ prezio murriztuan, % 50eko deskontua dute! Produktua errentagarri eskatu nahi baduzu, presatu eskaera egitera. Paketea bidaltzeko kostua bizilekuaren araberakoa da, eta mezularitzari edo posta bidez ordaindu behar zaio paketean entregatutako diruaren bidez.\nNola erosi Bartzelonan Germitox\nEgin eskaera Germitox Bartzelonan\nGermitox tableta paregabeek parasitoak erabat ezabatzen dituzte tratamendu ikastaro batean. Horrek esan nahi du hilabete batean helmintoak bezalako arazo bat ahaztea. Gorputzean parasitoak egoteak osasun egoera orokorrean eragiten du. Tresnari esker, bizkarroiak azkar kendu ditzakezu. Pilulak kalterik gabeko parasitoen tratamendua eta prebentzioa dira. Eskaeraren posta bidezko ordainketa\nEspainia, eta batez ere Bartzelona, gure entrega eremuan sartzen dira. Beraz, Bartzelonan bizi bazara, Germitox erosteak ez dizu zailtasunik sortuko. Espainian helminth pilulak eskatzeko modu bakarra webgune ofizialean eskatzea da. Webgunean eskaera bat bete eta kudeatzailearen deia espero duzu. Pakete bat bidaltzearen prezioa hiriarekiko distantziaren araberakoa dela argitzen dugu eta eskaeraren ordainketa posta bulegoan egiten da. Parasitoen tabletetan Germitox Orain soilik% 50eko deskontua eska dezakezu. Bizkortu droga preziorik onenean eskatzeko eta tratamendu erosoa ziurtatzeko eta parasitoak, batez ere helmintoak, kentzeko. Eskatu harren tratamendua 39€ truke eta ordaindu Bartzelonan posta bidez eskaera jaso ondoren.\nGermitox Madrilen Germitox Granadan\nEskatzeko Germitox Bartzelonan % 50 bakoitza


Ostegunean amaituko da "Asier Errasti" Film Laburren Jaialdirako izena emateko epea - etakitto.eus\nOstegunean amaituko da “Asier Errasti” Film Laburren Jaialdirako izena emateko epea\nEibarko Udalak eta Plano Corto Kultur Elkarteak antolatuta, azaroaren 8tik 13ra bitartean burutuko den 22. “Asier Errasti” Film Laburren Jaialdirako izen-ematea ostegun honetan, uztailaren 15ean, amaituko da eta internet bidez egin beharko da udalaren webgunean. Lanak ere web orri horren bitartez igo beharko dira sarera. Plano Corto elkartearen helburua laburmetraiak eta ikusentzunezko gaiak sustatzea eta zabaltzea da eta Asier Errasti film laburren jaialdia – Javier Agirresarobe Saria antolatzen dute urtero udalarekin batera.\nAntolatzaileek azaldu dutenez, “Izena ematerakoan, ez da beharrezkoa ziurtagiri digitala izatea; izan ere, pantaila hori agertzen da online izapidea egiteko orduan. Besterik gabe, ezeztatu sakatu, eta beste pantaila bat agertuko zaizue, izena eta erabiltzailea dituena, bai eta erregistratzeko aukera ere, izapidea egiteko.\nLehiaketan parte-hartzeaRen inguruko esteka: https://www.eibar.eus/eu/tramiteak/ikastaroak-lehiaketak-sariketak/asier-errasti-eibarko-xiii.-laburmetraia-jaialdia\nLehiaketaren oinarriak batzen dituen PDF:\n« Hiru koronabirus kasu berri atzeman dituzte Eibarren [ELKARRIZKETA] “Eskualdea osatzen duten zortzi udalerriak turistikoki erakargarriak dira” »


'Istorio Biziak' I. Mikro-kontakizun Lehiaketea Bilbon - bizkaie.biz\n'Istorio Biziak' I. Mikro-kontakizun Lehiaketea Bilbon\nBizkaie! 2019-01-09 07:59 Kulturea\nAurretik izena emon behar da urtarrilaren 14tik 25era, Kultura Barrutik webgunearen bitartez.\nBilboko Udalak lehenengo Istorio Biziak mikro-kontakizun lehiaketea deitu dau, ahozko narrazinoari buruzko Istorio BIziak-Cuentos encadenaDOS programearen seigarren edizinoaren barruan. Zezeilean zenbait jarduera izango dira Castañoseko eta Zurbaranbarriko Udaltegietan, baita 2. Barrutiko beste gune batzuetan be. Asko izan dira aurreko edizinoetan Taller de microrrelatos – El arte de la brevedad izeneko sorkuntza gunean parte hartu dabenak; hori dala eta, egokia da literatura lehiaketea deitzea, literaturako sorkuntzea bultzatzeko.\nLehiaketea edozein nazionalidade edo bizileku daben 18 urtetik gorakoei dago zuzenduta. 100 eta 150 berba arteko euren testu jatorrizkoak eta argitaratu bakoak zezeilaren lehenaren aurretik aurkeztu beharko ditue. Sariak zezeilaren 24an ezagutarazoko dira. Sari bakarra emongo jako euskeraz edo gaztelaniaz idatzitako mikro-kontakizun onenari, eta akzesit bi, hizkuntza bakotxeko testu onenei, FNACen lankidetzeagaz. Jatorrizko lanak aurkezteko oinarriak eta izena emoteko formularioa udal webgunean dagoz.\nKobazuloko bizhitzak / Palabras en la oscuridad izenburupean zezeilaren 11tik 24ra arteko programeak, ahozko narrazinoari eta mikro-kontakizuna idazteko teknikei buruz apur bat gehiago ikasteko laborategi bi proponiduko ditu, programazinoaren aurrerapen legez. Mikro-kontakizunen laborategia Ana Belén Alonso ALFA idazketa sortzaile tailerreko koordinatzaileak emongo dau. Helduei zuzendutako idazketa tailer hori urtarrilaren 30ean izango da Zurbaranbarriko Udaltegian, eta 31n, Castañosekoan, 19:30etik 21:30era.\nPedro Ruiz (Alabazan) ipuin-kontalari adituak dinamizauko dauen ahozko narrazino laborategiari jagokonez, Castañoseko Udaltegian emongo da urtarrilaren 30ean eta zezeilaren 1, 6 eta 8an, 19:00etatik 21:00etara. Partaidetzea persona bakotxaren ama hizkuntzan izango da (euskeraz edo gaztelaniaz). Tailerra praktikoa eta ludikoa izango da, eta zezeilaren 22rako ipuin-kontalari saio bat programau da, ikasitako guztia landu ahal izateko. Laborategi betan parte hartzeko plaza kopurua mugatua da, eta, ondorioz, aurretik izena emon beharko da, hile honetako 14tik 25era Kultura Barrutik webgunearen bitartez, eta matrikulearen 2 edo 3 euro ordaindu, hurranez hurran.\nAurten, Gogoratzen dut.../ Yo recuerdo... izenburupean, bere auzoagaz lotutako gomutaren bat berreskuratzeko eta kontetako gonbita egiten jako jenteari, eta hori, Kultura Barrutik-en Facebook gunean argitaratuko diran argazkietan gordeko da. Auzoaren gomutearen zati txikiak berreskuratzeko saioak urtarrilaren 29, 30 eta 31n egingo dira Zurbaranbarriko Udaltegian eta zezeilaren 5, 6 eta 7an Castañosekoan, goizez eta arratsaldez, eta Bego Alabazanek eta Pedro Ruizek dinamizauko ditue.


Irailaren 27an bi orduz itxi egingo ditugu gure egoitzak larrialdi klimatikoari eman beharreko erantzun ekosozialistari buruz gogoeta egiteko | LAB UPV/EHU\nHori dela eta, hiru Campusetako egoitzak itxiko ditugu goizeko 11:00etatik 13:00etara, krisi klimatikoari eman beharreko erantzun eskosozialistari buruz gogoeta egiteko. Era berean, dei egiten dugu EHUko langileok egun horretarako hainbat herritan antolatu diren ekitaldietan, eta bereziki arratsaldean hiriburuetan deituriko manifestazioetan, parte hartzera.\nKapitalismoaren bilakaera bortitzak pertsonon eta planetaren jasangarritasuna kolokan jartzen du, eta, gutxi batzuen mesedera dagoen sistema ekonomiko, politiko eta sozialak bizitza bera arriskuan jartzen du. Larrialdi ekologiko egoera bat sortzeaz gain, desberdintasun sozialak, jatorrizkoak eta generokoak handitzen ditu langileok bereziki erasotzen.\nEgoera honen aurrean, ezinbestekoa da agenda sozial bat martxan jartzea; langileon beharrizanak jasoko dituena, ekologismoan, feminismoan eta justizia sozialen oinarrituta; lan produktibo eta erreproduktibo guztiak berrikusiko dituena, langileoi bizitza duin bat eskainiko diona eta larrialdi klimatiko eta energetikoari aterabide sozial eta demokratikoa emango diona.\nEta hori ez da ulertzen burujabetasunik gabe. Euskal Herriak bere politika publikoak erabakitzeko gaitasuna behar du, Euskal Herrian beharrezkoak diren azpiegiturak, energia eredua, zerbitzu komunitarioak… diseinatzeko gaitasuna.\nLarrialdi klimatikoaren aurrean, langileok ekosozialismoa. Irailaren 27an kalera! Larrialdi klimatikoaren aurrean, eredua aldatu! Guk ekosozialismoa!\n← 11/13 makroepaiketako auzipetuei babesa erakutsiko diegu larunbatean, Bilbon egingo den manifestazioan\t2018ko osagarrien deialdia 2019ko irailean? →


Guggenheim Bilbao Museoaren komunitatea ehun mila kide izatera iritsi da | Sala de prensa del Museo Guggenheim Bilbao\nGuggenheim Bilbao Museoaren komunitatea ehun mila kide izatera iritsi da\nGuggenheim Bilbao Museoak artearen eta kulturaren inguruan sortua duen komunitatea —Community— ehun mila kide baino gehiago izatera iritsi da azaroan. Guztira 21.603 Lagun eta 78.807 Jarraitzaile biltzen ditu Museoak artezaleekin hartu-emanean aritzeko eta euren intereseko edukiak zein bestelako abantailak eskaintzeko abian jarritako komunitate handi horrek. Informazio esklusiboa, jardueretarako sarrerak erreserbatzeko lehentasuna, ikus-entzunezko edukiak eta lehentasunezko arreta dira, besteak beste, bai Museoaren bai arte moderno eta garaikidearen zaleak biltzen dituen nazioarteko komunitate horretako kideek dituzten hobarietako batzuk.\nGuggenheim Bilbao Community 2017ko ekainean sortu zuen Museoak, hogei urte bete zituen urtean bertan; Museoaren Lagunek, ordea, hasiera-hasieratik eman diote babesa erakundeari, 1997an inauguratu zenetik, alegia. 2017an, Community izeneko taldera bildu ziren Museoaren Lagunak eta Kide Korporatiboak, baita Museoa diruz laguntzen duten eta haren programazioa eta jarduna ahalbidetzen dituzten 111 enpresa ere. Talde horrek kolektibo berri bati ere egin zion lekua: Jarraitzaileei. Izendapen horrek bere gain hartzen ditu ekarpen ekonomikorik egin ez arren Museoak eskaintzen dituen jardueren berri jaso eta horietan parte hartu nahi duten pertsonak.\nCommunity sortu zenetik, Lagunen kolektiboa sendo mantendu da, eta astiro baina etenik gabe hazi da. Kolektiboak inoizko kide gehien du une honetan, eta espainiar estatuko museo handien artean lehen postuetan dago kopuruari dagokionez. Jarraitzaileen zenbatekoak ere sendo egin du gora hilabetez hilabete, eta, horri esker, 100.000 kideren mugarria gainditu ahal izan du Guggenheim Bilbaoren komunitateak. Sare horren parte dira, baita ere, Erdu programak dituen ia 800 onuradunak; programa horrek erakusketak doan ikusteko aukera ematen die pertsona langabeei.\nMuseoaren Lagunak bertokoak dira gehientsuenean (% 83 Bizkaian bizi dira); Jarraitzaileak, ordea, jatorri geografiko ugaritakoak dira. Erdia inguru espainiar estatukoak dira, bereziki honako erkidegoetakoak: EAE (15.000tik gora), Katalunia eta Madril (5.000 inguru erkidego bakoitzean), Andaluzia eta Valentzia (2.000tik gora), Kantabria eta Gaztela-Leon (1.000tik gora), eta Nafarroa, Galizia eta Asturias (ia 1.000). Atzerriko Jarraitzaileei dagokienez, nabarmentzekoak dira Frantziakoak (ia 10.000), AEBkoak (4.000), Alemania eta Italiakoak (3.400) eta Herbehereetakoak (2.500).\nDatuek aditzera ematen dutenez, komunitatea osasuntsu dago, eta gero eta interes handiagoa eragiten du publikoarengan. Horren erakusgai da orain arte lortutako kideen zenbatekoa (Museoaren ustetan gora egiten jarraituko du datozen urteetan), eta posta elektroniko bidez jasotzen dituzten mezuak zabaldu eta haien jarraipena egiten duten komunitate-kideen indizea handia izateak ere gauza bera adierazten du; gainera, Jarraitzaileetako batzuek Museoarekiko harremanean sakondu eta Museoaren Lagun egitea erabakitzen dute.\nJoan den ekainean Jarraitzaile kategoria berria jarri zen abian: Hezitzaileen Community, Museoak antolatzen dituen erakusketetan, jarduera didaktikoetan eta sormen-prozesuetan interesa duten irakasleei zuzendua. Gaur gaurkoz 554 dira azpimultzo horretan izena eman duten irakasleak (375 EAEkoak dira), eta hezkuntza-jarduerei buruzko berariazko informazioa eta orientazio-saioak dituzte eskuragarri. Horrez gain, aukera dute ikasleekin Museora etortzeko, baita Museoak ikastetxeentzat egiten dituen erakustaldi praktikoak eta bisitaldi birtualak ikusteko ere.\nErraza da Communityn izena eman eta Jarraitzaile bihurtzea, eta doan da gainera. Nahikoa da kontakturako oinarrizko datu batzuk ematea Museoaren webgunean (Community atalean edo Museorako sarrera eskuratzeko erosketa-prozesuan) edo, bestela, aurrez aurre ere egin daiteke Museoko Atondoan dagoen Community mahaian. Lehentasunezko arreta da, hain zuzen, komunitateko kide izatearen onuretako bat, baina badira gehiago ere, hala nola erakusketei eta jarduerei buruzko informazioa jasotzea helduentzako eta familientzako emailing berezituen bitartez, jardueretarako sarrerak aldez aurretik erreserbatzeko aukera izatea eta webguneko eremu pribatuan kideentzako berariazko edukia izatea eskuragarri. Jarraitzaileek, gainera, nahi adina erabil dezakete wifi sarea Museoan dauden bitartean, eta eurei zuzendutako aldizkako sustapenak izaten dituzte.\nJarraitzaileek baino are abantaila hobeak dituzte Lagunek, izan ere, Lagun-txartela erabilita doan eta nahi bestetan bisitatu dezakete Museoa; gainera, eurentzat ez beste inorentzat antolatutako bidaiez eta jarduerez gozatzeko aukera dute, eta deskontua dute beti Museoko Tabernan eta Denda-Liburudendan. Horrez gainera, doako sarrera dute New Yorkeko eta Veneziako Guggenheim museoetarako, baita Arco eta Feriarte bezalako arte-azoketarako ere, eta deskontua dute Arte Eder Museoa, Euskal Museoa, Arriaga antzokia edo BOS bezalako kultur erakundeetan.\nCOMMUNITY ABANTAILEN LABURPENA\nProgramazio artistikoa osatzen duten erakusketa guztiei buruzko informazioa eta eduki gehigarriak (komisarioen bideoak, adibidez) jasotzea email bidez\nHilean behin, hurrengo hilabeteko jarduera guztiei buruzko informazioa jasotzea\nJardueretarako sarrerak publiko orokorrak baino astebete lehenago erreserbatzeko aukera\nMuseora sartzea doan den egunetan (Museoen Nazioarteko Eguna, urteurrenaren asteburua, Gau Zuria) sarrera-txartelak publiko orokorrak baino lehen hartzeko aukera\nMuseorako sarrera lehentasunezko txarteldegian erostea, ilara orokorra ekidinda\nErakusten inguruko online eduki esklusiboa ikusteko aukera\nAldizkako sustapenak Denda-Liburudendan\nInkestetan eta zozketetan parte hartzeko aukera\nHezitzaileen Community (Doan)\nJarraitzaileen abantaila berberak\nOrientazio-saioak, arte-mintegiak, hezkuntza-jarduerei buruzko berariazko informazioa\nIkasleekin Museoaren hezkuntza-programetan parte hartzeko aukera: ikastetxeentzako bisitaldiak, aurkezpen praktikoak eta bisitaldi birtualak\nLagunak (Museoari dohaintza bat eginda -PFEZaren aringarria-):\n- Helduen txartela: 40 euro urtean\n- 26 urtera arteko gazteen txartela: 20 euro urtean\n- Erretiratuen txartela: 20 euro urtean\n- UPV-EHU, Deustu eta Mondragon unibertsitateetako ikasleen txartela: 5 euro urtean\nJarraitzaileek dituzten abantailez gain:\nLagun txartelarekin Museora doan eta zuzen-zuzenean sartzeko aukera, sarrera ateratzeko eta ilaran zain egoteko beharrik gabe\nLagunentzako berariaz antolatutako bidaiak, gidaridun bisitaldiak, tailerrak eta jarduerak\nOnline baliabide esklusiboak\nDeskontua beti Museoko jarduera guztietan, Denda-Liburudendan eta Tabernan\nDeskontua Bilboko Arte Eder Museoa, Arriaga antzokia eta BOS bezalako kultur erakundeetan\nSarrera doan Guggenheim museo guztietan\nGuggenheim Bilbao Museoak Guggenheim Bilbao Insights sailaren bideo berria aurkeztu du, Elssie Ansareo artistaren eta Lucía Agirre arte-arduradunaren arteko solasaldia\nSharon Lockhart. Errotazioa notazioa


Udazkenean, bi ikastaro berri merkataritza sektoreko profesionalentzat - Berriak - UrolaKosta\nUdazkenean, bi ikastaro berri merkataritza sektoreko profesionalentzat\nAurrez aurrekoak izango dira saio guztiak. Urola Kostako Udal Elkartearen egoitzan izango dira eta, ordutegia sektorearen arabera egokituta, 14:00etatik 16:00etara bitartean eskainiko dira.\nUdaberriko eskaintzari jarraipena emanez, urrian eta azaroan ere merkatarientzako eta zerbitzu enpresetako profesionalei bideratutako 20 orduko bi ikastaro eskainiko ditu Urola Kostako Udal Elkarteak. Gipuzkoako Merkatarien Federazioarekin lankidetzan, eskualdeko merkataritza sektorearentzat propio diseinatu da trebakuntza-eskaintza. Helburua da eskualdeko merkataritza eta zerbitzuen alorreko negozioen irudia hobetuz, sektoreko enpresen lehiakortasuna hobetzen laguntzea.\nHorretarako, bi arlo zehatzetan jarriko da fokua. Lehen programan, erakusleihoak nahiz produktuak egoki aurkezteko joera berrien inguruko prestakuntza eskainiko da. Bigarren ikastaroan, argazkigintza digitalari buruzko oinarrizko teknikak landuko dira.\nErakusleiho eta produktuak aurkezteko joera berriak\nZein dira erakusleihoak atontzeko azken joerak? Nola aurkeztu modurik erakargarrienean produktuak? Bi galdera horiei tiraka, merkatuko azken teknikak eta joera berriak ezagutuko dira. Urriaren 19an hasi eta azaroaren 17ra arte, astero bi orduko bina saio izango dira; astearteetan eta ostegunetan.\nArgazkigintza digitala negozioentzako\nProduktu edota zerbitzuak sare sozialetan edota bestelako euskarrietan ezagutarazteko, argazkigintzaren oinarrizko tekniketan sakonduko da ikastaroan. Azaroaren 16an hasi eta abenduaren 16ra arte luzatuko da ikastaroa; hilabetez, astearte eta ostegunero egingo dira bi orduko saioak.\nAzarotik aurrera, Foru Ogasunak indarrean jarri duen TicketBai fakturazio-software-ari buruzko banakako aholkularitza eskainiko zaie interesa duten merkataritza eta zerbitzuetako enpresei.\nEnpresentzako Zerbitzuak, (Eli Uzkudun)


Vitoria-Gasteiz « Atariaren bloga\nIngurumen Hezkuntza Albistegia – Urriak 22\nKategoriak: Educación ambiental, Educación ambiental, Ingurumen hezkuntza @eu — Etiketak: ingurumen hezkuntza, Salburua, Salburuko parkea, Vitoria-Gasteiz — CEA — 22 urria 2019 17:59\nBerriz ere, Salburuko hezegunetik ibilaldi polit bat egin dugu oreinen marrualdiaz gozatzeko asmoz. Egun honetan, Toki Eder ikastolako ikasleekin batera.\nGainera, esploratzaile bihurtuta, animaliek gure basoetan uzten dituzten arrastoak ezagutu ditugu.\nBukatzeko, animaliek eta landareek neguari aurre egiteko erabiltzen dituzten teknika desberdinak ikasi ditugu.\nHurrengo urtera arte eta eskerrik asko etortzeagatik!\nABUZTUAREN 11KO ORNITOLOGIA ALBISTEGIA\nKategoriak: Noticiario ornitológico, Noticiario ornitológico — Etiketak: Albistegi ornitologikoa, parque de Salburua, Salburuko parkea, Vitoria-Gasteiz — CEA — 14 abuztua 2019 11:34\nBart gauen euria egin du, eta gaur goizean zerua estalita izan dugu. Hala ere, ez du ia euririk bota, eta batez besteko tenperatura 16 Cº-ren inguruan ibili da, beraz, baldintzak egokiak izan dira «Los Fresnos» behatokira hurbiltzeko, igandero bezala asteroko ornitologia errolda egitera. Geihago…\nUztailak 8 eta 9ko albistegia – GSC\nKategoriak: Ingurumen hezkuntza @eu — Etiketak: ingurumen hezkuntza, Salburua, Salburuko parkea, Vitoria-Gasteiz — CEA — 9 uztaila 2019 19:17\nBi egun hauek gure urmael ederrean eman ditugu. Eguraldi txarra eduki dugun arren oso ondo pasatu dugu eta gauza pilo ikasi ditugu bai intsektuez baita ugaztunei buruz ere. Geihago…\n2018ko Atariko V Gabonetako Postalen Lehiaketa\nKategoriak: Orokorra — Etiketak: Ataria, jarduerak, lehiaketa, marrazkia, Salburua, Vitoria-Gasteiz — CEA — 20 urria 2018 11:59\nPrest zaude urtero antolatzen dugun Atariko Gabonetako Postalen V. Lehiaketan parte hartzeko?\nArtea🎨 eta Natura 🦌bat egin dezagun Gabonak 🌲ospatzeko eta gure lagunak 🤗zoriontzeko.\nCEA-ko agendan jarduera ezberdinetan lehentasunez eta doan parte hartzeko bi pertsonentzako bono-sariak 🎁irabazi ditzakezue.\nGainera, irabazitako postalak erabiliko ditugu Gabonak zoriontzeko Ataritik. Geihago…


MENDEBALDEKO EUSKARA - eBook - Laie\nEuskalkien deskribapen orokorra eta sailkapen berri bat proposatu ondoren, eta hainbat lekutako hizkera bereziak ikertu eta gero, euskalki nagusien azterketa xeheari ekin dio orain Koldo Zuazok, Mendebaleko euskaratik hasita. Mendebalekoa euskalkirik handiena izan da, eremu zabala hartzen duena eta, gainerako euskalkien artean, nortasun indartsu eta bereziduna. Bizkaiera deitu izan zaio, Bizkai osoa hartzen duelako, baina, egileak frogatzen duen legez, Gasteiz aldean izango luke jatorria, duela 1000 urte inguru, eta bere eragin esparrua Gipuzkoako Goierri, Urola eta Nafarroako Burundara ere iristen da. Liburuaren lehen parteak, mendebaleko euskalkiaren bereizgarriak emateaz gain, barnean hartzen dituen azpieuskalkiak eta hizkerak ere zehazten ditu, baita horietako bakoitzaren ezaugarriak xehetasunez aletu ere. Bigarrenean, berriz, hiztegi zabal bat dator, 678 sarreraz eta 54 azpisarreraz osatua; gainera, berba bakoitzaren hedadura eta mugak ahalik eta zorrotzen zehaztu dira, zein herri eta eskualdetan erabiltzen den adieraziz. Bestalde, liburuaren osagai ezinbestekoa dira bertna ageri diren ia 100 mapak, beste horrenbeste hizkuntz ezaugarri edo hitzen hedaduraren berri ematen digutenak modu guztik grafikoan.


Ikerketa Biomedikoa Doktoregoa - Doktoregoa - UPV/EHU\nIkerketa Biomedikoa Doktoregoa\nTítulo - Investigación Biomédica\nPresentación - Investigación Biomédica\nIkerketa Biomedikoa doktorego programak UPV/EHUren Fisiologia eta Biologia Zelularra eta Histologia sailek 2010/11 ikasturtetik eskaintzen zuten izen bereko programan du jatorria. Helburutzat du ikerketa biomedikoaren esparruan ezaguerak sortzea eta kalitatezko zientzia egiteko, ikerketa biomedikoa sustatzeko eta ezaguerak gizarteari helarazteko, gizarteak aprobetxa ditzan, gai izango diren espezialistak prestatzea.\n3 ikertaldek osatzen dute eta programaren ildo hauek lantzen dituzte:\n1. METABOLISMO LIPIDIKOA ETA ERRADIKAL ASKEAK FISIOPATOLOGIAN\nJardueraren ardatza lipidoek eta erradikal askeek prozesu fisiologikoetan eta giza patologietan (birsortze hepatikoa, esteatosi hepatiko ez-alkoholikoa, minbizia eta antzutasuna) betetzen duten funtzioa da. Hurbilketak erabiltzen dituzte, hala nola lipidomika eta gaixotasunarekin erlazionatutako oxidazio estresaren biomarkagailuak.\n2. GARAPENAREN BIOLOGIA, EHUNEN BIRSORTZEA/KONPONTZEA, MINBIZIA ETA ANIZTASUN GENETIKOA\nMekanismo molekularrak eta zelularrak ikertzen ditu diferentziazio prozesuetan eta apoptosian eta zelula ama germinalen, enbrionarioen eta kartzinomaren migrazioan eta inbasioan. Ehunen birsortze/konpontze prozesuaren modulazio estrategiak, organo-genesia eta enbrioi garapenaren aldaketak, garuneko kalteak prebenitzeko estrategia neurobabesleen eraginkortasuna eta giza antzutasuna aztertzen ditu, eta horretarako, antzutasuna aztertzeko animalia ereduak erabiltzen ditu. Era berean, giza dibertsitate genetikoa ikertzen du, ezaugarri konplexu batzuei dagokienez.\n3. UGALKETAREN FISIOLOGIA, GARAPENA, ZAHARTZEA ETA MINBIZIA ETA BIHOTZEO ELEKTROFISIOLOGIA\nFisiologiaren barruan kokatzen dira garatzen diren ildoak: ugalkortasunaren ikerketa, tumore biologia, garuneko neurotransmisioa eta neuromodulazioa, bizi ohiturek (dietak eta ariketa egiteak) zahartzean duten eragina eta bihotzeko potasio kanalen erregulazioa.\nEskainitako plazak: 12\nEskainitako plazak: 25\nKontsulta akademikoak: mbego.ruizlarrea@ehu.eus\nKontsulta administratiboak: aitziber.mojas@ehu.eus\nGarapenaren Biologia, Ehunen Berritzea/Konponketa, Minbizia eta Aniztasun Genetikoa.\nAurrerapenak ikerketa onkologikoan\nGizakien aniztasun genetikoa\nNeuromodulazioa eta neurobabesa\nUgalketa eta garapenaren biologia\nZelula amak, ehunen birsorkuntza eta konponketa\nMetabolismo Lipidikoa eta Erradikal Askeak Fisiopatologian\nLipidoak eta gibela\nUgalketaren Fisiologia, Garapena, Zahartzea eta Minbizia, eta Bihotz-Elektrofisiologia


Apar moldeatzaile estra-sendoak: Antzekoak denetan, prezioan izan ezik [2tik 2. orria] | Aldizkaria | EROSKI CONSUMER\nApar moldeatzaile estra-sendoak: Antzekoak denetan, prezioan izan ezik\nFinkapen estra-sendoko zortzi apar moldeatzaile aztertu dira; 200 eta 300 mililitro bitarteko ontzietan agertzen dira laginak. Hauen prezioak 883 pezeta (Nelly) eta 2.894 pezeta (Studio Line) bitartean dabiltza, litroko.\nZortziek ere balio dute ilea finkatu eta moldeatzeko, baina batetik bestera badaude aldeak, bai finkatzeko eraginkortasunean, bai produktuaren trinkotasun eta aplikatzeko erraztasunean, bai ilearen malgutasun eta leuntasunean, produktua aplikatu ondoren. Llongueras markakoak izan ezik, aparrek ez dute ilea likatsu uzten.\nIlea hobekien uzten dutenak Estilo Libre eta Grafic dira eta atal honetako apalenak, berriz, Llongueras eta Henry Colomer.\nLlongueras-ek agertzen du finkapenik sendoena; Poly Swing eta Grafic-ek, ahulena.\nBalorazio orokorrean "oso ona" bakarra da: Estilo Libre, garestienetako bat, alegia. Bi pattalenak, aldiz, Poly Swing eta Grafic. Henry Colomer eta Longueras markako laginek "onargarri" xumea baizik ez dute lortu. Gainontzekoak, hobeto, "ongi" puntuaziora iritsi dira.\nKonnotazio estetikoez josiriko produktu honen aukeraketa egitean, erabiltzaileak bere zaletasunak hartzen ditu gogoan (finkatzeko ahalmena, ile leuna, askatzeko erraza, distirantea, etab.). Laborategiko teknikarien balioespenei begira, ordea, Nelly dugu kalitate-prezio erlaziorik egokiena.\n<< Aurreko orrira joan: Antzekoak denetan, prezioan izan ezik\n[1. orria] Antzekoak denetan, prezioan izan ezik\n[2. orria] Laburbilduz eta banan-banan


Osoko zuzenketa 2014-ko aurrekontuei | Angula Berria\nHasiera » Osoko zuzenketa 2014-ko aurrekontuei\nInposaturiko neurriez hitzegiten dugunean, Madrildik inposatzen dizkiguten kontsumo ondasunen igoerez (BEZ aren igoera edo azken aldian argindarrak dituen igoerak) eta murrizketen politikez ( botika berrordaintzea, pentsioen erreforma, kaleratzeak erraztu eta probintziako lan hitzarmenak indargabe utzi eta ondorioz langileen soldaten jaitsierak ahalbidetu dituen lan erreforma, funtzionariek pairatu dituzten soldaten igoera-eza edota 2012ko ezohiko ordain-sariaren galera, etabarretaz) ari gara.\nNeurri guzti hauek gazteen eta familien ahalmen ekonomikoaren galera handia ekarri dute, kontsumo eta salmenten erorketa izugarria eraginez (merkataritza herioak jota dago eta osteleritza depresioak jota ). Eta salmenten erorketa honek, industrian, eskaeren jaitsiera ekarri du, PYME-en itxiera eta langabetu kopurua etengabe handitu araziz.\nEta irundar emakume eta gizonak zurrunbilo ekonomiko honen aurrean, egoera dramatiko honi aurre egiteko geure buruak gure etxeko aurrekontuak moldatzera behartuak ikusten ditugun bitartean, Irungo udaletxeak aurrekontu aseptiko batzuk aurkezten dizkigu. Neurri handi batean aurreko urtetan aurkeztu diren aurrekontuen “moztu eta erantsi” bat diren aurrekontuak.\nHurrun dagoen kanpoko edozein pertsonak (gure errealitatea ezagutzeko aukera ez duen batek) aurrekontu hauek irakurri ezkero ez luke hauetatik inondik inora ere hiri honek bizi duen egoera ekonomiko larria antzemango.\nArgi eta garbi ikusten da aurrekontu hauetan ez dela herri parte-hartzerik ezta kontsultarik izan. Berehala antzematen da, guztia desegiten ari den zurrunbilo ekonomiko honetatik babesteko gai den harlanduzko eraikin sendoa den gure udaletxe barrutik egina dela. Badirudi alkatea eta bere alderdiko zinegotziek ez dutela udaletxetik kanpora burua atera nahi izan kanpoan bizi den egoera berezia zein den jakiteko.\nArrazoi guzti hauetan oinarrituz, EH BILDUko irundarrok, 2014 urterako aurkeztu den aurrekontu proposamenari EZETZ esaten diogu. Eta hala egiten dugu, herritar gehienek herri honek bizi duen larritasun ekonomikoko egoerari erantzunik ematen ez dion aurrekontu bati ezetza emango liokeela uste dugulako.\nEgoerak ezohiko aurrekontuak eskatzen ditu, ezberdinak, krisiari, krisiaren ondorioei eta krisitik nola atera aurreikusten dituen atal bat dituzten aurrekontuak, eta hortarako nahiko diru funtsa aitortua dituztenak.


kritiken hemeroteka » Eredua\n« Lur bat zure minari | Hiri mosaikoa »\nGure artean / Koldo Mitxelena / Alberdania, 2001\nEredua Felipe Juaristi / El Diario Vasco, 2002-01-05\nKoldo Mitxelena, denboraren poderioz, denboraren joan-etorri ekidizinaren kausa, izen ez ezik, irudi enblematiko ere bihurtua zaigu, eta pozgarria da, niretzat behintzat, izan ere, Arestiren garaitik, ez zegoen halako adostasunik euskal (eta erdal) munduan gizon baten merituak goraipatzerakoan. Batekoak eta bestekoak, egunez egun elkarri irainka eta xaxaka aritzen badira ere, hala ere atseden harturik Koldo Mitxelena ekartzen dute hizpidera eta eztabaida handirik gabe erabakitzen euskal kulturan gizon paregabea izan zela, jakina dena bestalde, irakurri duenarentzat noski, oraindik askok eta askok ez baitute haren letrarik batere irakurri, baina lotsakizun den zer horrek ez die ahoa isilarazten, aitzitik, ezjakintasunak mihiari galga jarri beharrean, azkargailu ematen dio, abiatuz gero, geldi ez dadin. Horretaz gain, gure herri honen giro politikoa aipatzen denean ere, Koldo Mitxelenaren izena ere ateratzen da gailen, gailur bidean.\nAlberdania argitaletxeak kalera atera duen liburu honek, gazteleraz kalean den bestearen liburu bikia, edo liburukia, nahi duzuen bezala, Koldo Mitxelenak bere bizitzan argitaratu zituen artikulu, iruzkin eta iritzien bilduma da. Gaika dago sailkatuta, behar den gisa, noski, eta gehienak literaturaren ingurukoak dira, euskal eta erdal, eta literatura mundutarraren inguruan, nahiz badiren zenbait testu euskara batuari buruz —langintza horretan zordun gatzaizkio—, eta zinemari buruz idatzitakoak ere badira, zinemazale porrokatua omen zen eta. Gizon sutsua izanik, erraz pizten omen zen eta eztabaidan hasten. Azkenekoa ez da berez txar edo kaltegarri, eta nago gure kulturaren ahulezietako bat eztabaidarako (kultur eztabaidarako) dugun gogo ezean oinarritzen dela: Nahiago dugu elkarri hitzik ez trukatu, eztabaidan hasi baino. Horrelakoxeak gara. Liburuak Anjel Lertxundiren hitzaurrea dakar “Leiala asmoz eta jakitez” izenburukoa; interesgarria oso. Anjel Lertxundi izan da liburua taxutu duena, oker ez banago.